ועדת הפנים והגנת הסביבה, כנסת 20, פרוטוקול מספר 677, 2018-07-02 09:07

יואב קיש: בוקר טוב.

יואב קיש: אנחנו פותחים את הישיבה בנושא של הצגת תכנית העבודה של משרד הפנים בהשתתפות שר הפנים השר אריה דרעי ומנכ"ל משרד הפנים גם כן, מרדכי כהן.

יואב קיש: חברי הכנסת, חברות הכנסת, שלום לכולם.

יואב קיש: בעצם הישיבה הזאת היא יוזמה של יום דיונים מרוכז בו יוצגו תכניות העבודה של משרדי הממשלה השונים בכנסת.

יואב קיש: מי שיזמו והרימו את היום הזה זו יחידת כת"ף, כאשר המסר העיקרי אני חושב הוא שהכנסת ביום הזה תתמקד בפעילות הפיקוח.

יואב קיש: אנחנו כמו שלמדנו בשיעורי אזרחות, הרשות המחוקקת היא גם מפקחת על הרשות המבצעת ואנחנו בכנסת הזו באמת שיאני החקיקה, אבל לצערי דווקא המוקד של - - -

איתן ברושי: כתוב ששום חוק של אופוזיציה לא עובר.

איתן ברושי: מי ששיאן החקיקה הוא האופוזיציה.

יואב קיש: זה לא נכון.

איתן ברושי: לא, במיוחד - - -

יואב קיש: ברושי למה אתה לא יכול לתת לסיים משפט.

יואב קיש: אם אני אזקק את דבריי, בחקיקה הפרטית, כמות הצעות החוק הפרטיות שחברי הכנסת שמים על השולחן זה ללא ספק שיא עולמי.

איתן ברושי: משפט אחד שאמרתי לאילת שקד, שום נזק לא נגרם מחוק שלא עבר.

איתן ברושי: אבל החוקים ההזויים הם יותר מזיקים.

יואב קיש: בסדר, אנחנו עושים הרבה חוקים טובים ויש הרבה חוקים טובים שעוברים ויש גם הרבה הרבה חוקים שלא עוברים.

יואב קיש: בעניין הזה, אני לא בא בטענות אם משתמע מדבריי.

יואב קיש: לא, אני אומר בחקיקה, ברוך השם עושים פה עבודה רצינית.

יואב קיש: בנושא פיקוח לפעמים לא מספיק ואני שמח שבאמת הוקמה יחידת כת"ף, יחד עם הממ"מ נותנים גב משמעותי לפעילות הכנסת ובעצם אנחנו נעשה הליך שיהיה דו שנתי, יומיים בשנה שאחד מהם יהיה יותר בעיקר על תקציבים, מבוסס על ביצוע מול תקציב וכל זה, זה לא היום, היום יותר ידון בנושא יעדים ותכניות והתמודדות עם האתגרים שיש למשרד הפנים ויש פה גם את תכנית העבודה ל-2018 של משרד הפנים שאני מניח, השר, שאתה תרצה גם להתייחס ולהבהיר שם דברים.

יואב קיש: אנחנו נעבור לשמוע את דברי השר בהתייחסות לנושאים שציינתי.

יואב קיש: בבקשה.

אריה מכלוף דרעי: אדוני היושב ראש, חברי הכנסת, חברות הכנסת, אורחים ואורחות נכבדים.

אריה מכלוף דרעי: קודם כל יישר כח על היוזמה הזאת.

אריה מכלוף דרעי: יישר כח לך, יישר כח לד"ר שיבלי אברהם מכת"ף, זו באמת כתף, אנחנו רואים את זה ככתף, ביחד, זה חשוב, זה מאתגר, זה דוחף, זה ממקד אותנו ונותן לנו את המסלול לא לסטות קצת ולהמשיך, להיות ממוקדים ולהשיג את היעדים הללו ולכן תבורכו על כל הדיונים הללו.

אריה מכלוף דרעי: דבר נוסף, אני לא מגיע הרבה, אז בהזדמנות שאני מגיע, היות ומחר לא אהיה כאן אני חושב שמחר, לא רוצה להגיד דרמטי, היסטורי, לא היסטורי, אבל מה שהוועדה ואדוני בראשותך עושה בנושא חוק רישוי עסקים שזו מהפכה אדירה, אולי לא כולם - - - את זה אבל העסקים הקטנים, בשבילם זו מהפכה אדירה.

אריה מכלוף דרעי: נעשתה פה עבודה מאוד מאוד קשה, אני מאוד מעריך את זה, אני חושב שבאמת אתם יכולים להתגאות בדבר החשוב הזה ואני מודה לך על כך ועל כל הדברים האחרים.

יואב קיש: תודה.

אריה מכלוף דרעי: אני רוצה להתמקד ברשותך אדוני במה שמיקדתם אותנו, ביעדים שאנחנו הגשנו לממשלה - - -

לאה פדידה: באמת כבוד השר, אתה רואה מה כתוב שם?

לאה פדידה: כזה קטן אתם עושים מצגת?

לאה פדידה: יש חסכון?

יואב קיש: אני קורא.

יואב קיש: עם משקפיים אני קורא.

יואב קיש: פיתוח מנועי צמיחה כלכליים - - -

לאה פדידה: בטח.

לאה פדידה: גם אני קוראת את זה.

לאה פדידה: צמצום פערים - - -

יואב קיש: לא, קראתי מתחת.

איתן ברושי: זה מבחן למשקפיים.

לאה פדידה: לא נורא.

לאה פדידה: ימשיך כבודו.

אריה מכלוף דרעי: היא צודקת.

אריה מכלוף דרעי: היא רגילה שבאותיות הקטנות - - -

לאה פדידה: מסתתר הבלגן.

אריה מכלוף דרעי: טוב.

אריה מכלוף דרעי: אני מבין שהיום אנחנו מתמקדים בצמצום הפערים ברשויות המקומיות ובנושא של שירותי החירום, ההכנה של הרשויות המקומיות, שני נושאים שהם מאוד חשובים.

אריה מכלוף דרעי: כמובן שתחת הכותרת של צמצום פערים ברשויות פערים זה עולם ומלואו, אבל זה למעשה הלב, ביום הראשון שנכנסתי למשרד הפנים בינואר 2016 זה היה המוטו המרכזי שאמרתי שהמשימה שלנו כממשלה, ואני כשר, כך רואה בזה תפיסת חיים, צמצום הפערים.

אריה מכלוף דרעי: אני חוזר ואני אומר את זה ונזכור את הכותרת הזו בכל דיון שעכשיו יתקיים פה, תזכרו את הדבר הזה.

אריה מכלוף דרעי: תקציב משרד הפנים שכבר מתקרב לקרוב ל-7 מיליארד שקל, ב-2019 מתחלק ל-35% מהאוכלוסייה, 65% מאוכלוסיית מדינת ישראל לא מקבלים אגורה אחת ממשרד הפנים.

אריה מכלוף דרעי: זה המשרד הממשלתי היחידי במדינת ישראל שעובד על פי השיטה הזאת.

אריה מכלוף דרעי: לא פר קפיטה, לא פר גודל, שום דבר.

אריה מכלוף דרעי: פר צורך.

אריה מכלוף דרעי: אם הלוואי ויתגשם עוד בתקופתי שאזכה לראות את זה, אם שאר משרדי הממשלה, חינוך רווחה ואחרים יעבדו באותה שיטה שהם יחלקו את התקציבים שלהם לפי הצורך ולא פר קפיטה, אנחנו פתרנו בגדול את הבעיה של צמצום הפערים.

אריה מכלוף דרעי: אז כמובן שאני במשרדים שלי, ואני מוסיף גם את נגב גליל, כיון שגם בנגב גליל ופריפריה שזה 500 מיליון שקל נטו, הולך גם רק לרשויות הנזקקות, פירושו שכ-7.5 מיליארד שקל הולכים ל-35% מאוכלוסיית מדינת ישראל.

אריה מכלוף דרעי: זה לא שחלילה וחס אנחנו מקפחים את ה-65% האחרים, עדיין יש פערים גדולים, עם כל המענקים שאנחנו נותנים ל-35% הללו, עדיין יש פערים לצערי הרב די גדולים בינם לבין אותם 65%, לא כולם, אבל חלק גדול מהאוכלוסייה האחרת שלא מקבלת מענק מאתנו, עדיין בגלל ההכנסות העצמיות, מארנונה, מעסקים, ממגדלים, מריכוז אוכלוסייה, מכל מה שיש להם, עדיין השירותים שם שניתנים - - -

איתן ברושי: מהיטלי השבחה.

אריה מכלוף דרעי: היטלי השבחה.

אריה מכלוף דרעי: צודק.

אריה מכלוף דרעי: כל הדברים הללו, עדיין השירותים שמקבלים או עדיין ההקצאה של הרשות המקומית לחינוך, בעיקר חינוך לא פורמלי, הוא הרבה הרבה יותר גבוה ממה שמקבלים ברשויות - - -

איתן ברושי: כשהמדינה מפתחת את המרכז היא מעלה את הערך - - -

יואב קיש: איתן, תנו רגע - - - תן לו.

אריה מכלוף דרעי: אני אומר דברים לא נכונים?

איתן ברושי: לא, המדינה מחזקת את המרכז כל הזמן ואז מעלים - - -

יואב קיש: תן לו.

יואב קיש: תאמין לי אני אתן לך לשאול אותו את כל השאלות שאתה רוצה.

יואב קיש: תן לשר קצת - - -

איתן ברושי: אני מעריך את מה שהוא אומר.

אריה מכלוף דרעי: לקחו לנו את מינהל התכנון.

אריה מכלוף דרעי: אז מה אתה עכשיו בא אלי?

אריה מכלוף דרעי: מה אתה רוצה?

אריה מכלוף דרעי: התכנון לא במשרד הפנים.

אריה מכלוף דרעי: מה אני יכול לעשות.

יואב קיש: התכנון הוא בארגז הכלים.

אריה מכלוף דרעי: בארגז הכלים.

אריה מכלוף דרעי: משאית.

איתן ברושי: היא נוסעת רברס.

אריה מכלוף דרעי: טוב חבר'ה, פתחתם נושא, בואו נמשיך הלאה.

אריה מכלוף דרעי: זה בגדול ככותרת.

אריה מכלוף דרעי: בנוסף לזה, ואני שמח שבאמת בשנתיים וחצי האחרונות יש לנו הרבה, ואני אומר, אנחנו לא יושבים תחת גפנו ותחת תאנתו, יש לנו עוד הרבה מה לעשות.

אריה מכלוף דרעי: אבל ברוך השם, אני אומר, זה נותן לנו כוח ועידוד שעשינו הרבה מאוד בשנתיים וחצי.

אריה מכלוף דרעי: קודם כל מענק האיזון.

אריה מכלוף דרעי: מענק האיזון גדל בצורה משמעותית מאוד בשנתיים וחצי האחרונות.

אריה מכלוף דרעי: יש פה טבלה, יש פה מנכ"ל, אני לא אכנס לפרטים - - -

לאה פדידה: עיר שהופכת להיות איתנה, כבוד השר, כבר בשנה הראשונה שהיא מוכרזת כאיתנה, אתה מוריד לה את מענק האיזון.

אריה מכלוף דרעי: ודאי.

אריה מכלוף דרעי: אם לא, היא לא הייתה איתנה.

אריה מכלוף דרעי: היא לא יכולה להיות איתנה אם היא נתמכת.

לאה פדידה: מתי אתה מוריד את מענק האיזון לעיר?

לאה פדידה: אני רוצה להבין.

אריה מכלוף דרעי: זה נוסחה.

אריה מכלוף דרעי: יש נוסחה של מענק האיזון של ועדת גדיש שהממשלה החליטה עליה.

אריה מכלוף דרעי: הנוסחה הזאת מאזנת בין הכנסה לבין ההוצאה.

אריה מכלוף דרעי: אנחנו רואים את ההכנסות של הרשויות המקומיות.

אריה מכלוף דרעי: הגביהה, כל מה שיש לה, ואת ההוצאה.

אריה מכלוף דרעי: לפי זה, לפי הנוסחה שלנו - - -

יואב קיש: גם הסוציו שם?

אריה מכלוף דרעי: כמובן.

אריה מכלוף דרעי: במענק האיזון יש שם נוסחה עם עשרות פרטים בנוסחה הזאת, אחד מהם זה הסוציו.

אריה מכלוף דרעי: אבל יש עוד.

לאה פדידה: אבל ראשי הערים אומרים שברגע שיורד להם בשנתיים הראשונות מענק האיזון הם נכנסים לגרעון ואז מבקשים ממך עוד פעם את המענק.

אריה מכלוף דרעי: לא לא.

אריה מכלוף דרעי: עובדה.

אריה מכלוף דרעי: רשויות נלחמות איתי ביחד שאני לא אוריד אותם מאיתנה ויציבה, את לא יודעת איזה מלחמות ואיזה שימועים שאנחנו עושים במשרד הפנים.

אריה מכלוף דרעי: הרשויות היום, ברוך השם נכנס להן לראש, כמה שהן יותר איתנות ויותר יציבות ולא מקבלות מענק מאתנו, חופש הפעולה שלהן, ההצלחה של ראש העיר הרבה יותר גדולה.

אריה מכלוף דרעי: לכן זה הפוך.

אריה מכלוף דרעי: אין היום רשויות שעל פי חוק בגלל קריטריון כזה או אחר, אמורים ליטול מהם את הרשות האיתנה או את הרשות היציבה, תאמינו לי כמה הם באים עם כל עורכי הדין במדינת ישראל, כדי שלא נוריד אותם מהקטגוריה הזאת.

אריה מכלוף דרעי: זה לא המצב.

לאה פדידה: אוקיי.

אריה מכלוף דרעי: אני ממשיך.

אריה מכלוף דרעי: אז קודם כל, איך עשינו לצמצום הפערים - - -

מרדכי כהן: רק עוד הערה קצרה.

מרדכי כהן: על פי ההנחיה של השר, רשות שהפכה להיות נטולת מענק, אנחנו ממשיכים לתמוך בה בשנתיים בהדרגה - - -

לאה פדידה: זאת הייתה השאלה.

מרדכי כהן: זה לא איתנה.

אריה מכלוף דרעי: לא איתנה.

אריה מכלוף דרעי: לגבי רשות שהפכה ממענק חיובי לנטולת מענק, יש לנו הדרגה, מודרג לשנתיים, כדי שלא תיפול.

אריה מכלוף דרעי: אחר כך, אם היא עמדה בשנתיים האלה, אז היא נכנסת לרשות איתנה.

לאה פדידה: תודה על ההבהרה.

לאה פדידה: זה היה חשוב.

אריה מכלוף דרעי: אז אני אומר כך, בצמצום הפערים מה שעשינו, מספר דברים.

אריה מכלוף דרעי: קודם כל הגדלנו את מענק האיזון בצורה משמעותית.

אריה מכלוף דרעי: ב.

אריה מכלוף דרעי: הקמנו את הקרן לארנונה, הקרן של צמצום פערים, 500 מיליון שקל, אמנם בהדרגה, בעוד שלוש-ארבע שנים, כל ה-500 מיליון שקל יהיה נטו לרשויות החלשות.

אריה מכלוף דרעי: בינתיים זה בהדרגה כיוון שזה מפצה ומשפה את הרשויות שלקחנו להן.

אריה מכלוף דרעי: בנוסף לזה, בתוך ה-35% אלה שמקבלים אצלנו במענק האיזון, יש גם רשויות יותר חזקות ויותר חלשות.

אריה מכלוף דרעי: יש מגזרים.

אריה מכלוף דרעי: יש החלטות ממשלה ספציפיות לגבי המגזר הערבי, לגבי המגזר הדרוזי, לגבי המגזר הבדואי בצפון ומגזר הבדואי בדרום, הצ'רקסי.

אריה מכלוף דרעי: לכל אחד מהם יש החלטת ממשלה כפי שאתם רואים כאן, שזה בנוסף למענק האיזון, בנוסף לקרן צמצום פערים שאמרתי, של ארנונה - - -

יואב קיש: זה כספים ייעודיים.

אריה מכלוף דרעי: זה כספים ייעודיים אבל לאותה סוג אוכלוסייה שמקבלת מאתנו את כל הדברים האחרים.

אריה מכלוף דרעי: זה בנוסף.

יואב קיש: אתם מפקחים על ההוצאה של הכספים?

אריה מכלוף דרעי: כן כן.

אריה מכלוף דרעי: אני חייב לומר, יהללך זר ולא פיך, אבל אפשר לשאול את כל המגזרים האלה שאמרתי שלגבי החלטות שקשורות למשרד הפנים, ביצוע לא של 90% אלא של 100%.

אריה מכלוף דרעי: אנחנו לא מעכבים.

אריה מכלוף דרעי: כל מה שקשור אלינו להחלטות הממשלה, אנחנו דוחפים, ויש כאן, סתם כותרת שבין המספרים לא רואים אותה אבל זו היסטוריה, ש-16 רשויות במגזר הערבי מקבלות 300 מיליון שקל תוספת על הצטיינות.

אריה מכלוף דרעי: אלה רשויות מצטיינות שאנחנו עושים איתן הרבה מאוד, ויש ביקוש.

יואב קיש: איזה מהן.

יואב קיש: אתה זוכר?

אריה מכלוף דרעי: יש רשימה.

אריה מכלוף דרעי: בבקשה.

יואב קיש: תגיד כמה רשויות.

אריה מכלוף דרעי: אתה עושה לי מבחן.

אריה מכלוף דרעי: אני יכול להגיד אבל - - -

יוסף ג'בארין: אני אומר, זה נצרת ועוד 15 ישובים.

אריה מכלוף דרעי: לא לא, זה 15 ישובים ונצרת.

יואב קיש: טוב.

יואב קיש: בואו נמשיך.

מרדכי כהן: 350 מיליון.

אריה מכלוף דרעי: אוקיי.

אריה מכלוף דרעי: 350 מיליון.

אריה מכלוף דרעי: אז זה בנוסף לזה.

אריה מכלוף דרעי: אחר כך יש לנו את הוועדות הגאוגרפיות שאנחנו רואים בהן כלי גם לצמצום פערים ולחלוקה צודקת.

אריה מכלוף דרעי: כפי שאמרתי פה בפעם הראשונה שהופעתי כאן, שקיבלתי החלטה לא פשוטה לגמור עם הוועדות האד-הוק שהקימו לשינויי גבולות וחלוקת הכנסות ולהקים ועדות קבועות שיהיו שקופות, אותם אנשים, שלוש-ארבע פעמים בשבוע ישבו ויריצו את הדברים בצורה מסודרת, מקצועית אבל גם מהירה וקבלת החלטות.

אריה מכלוף דרעי: לא היה פשוט.

אריה מכלוף דרעי: הפצנו קולות קוראים, כשירויות, ברוך השם יש לנו יועץ משפטי שדואג - - -

יואב קיש: נמרץ.

אריה מכלוף דרעי: שהוא דואג שיבואו הטובים ביותר אלינו.

אריה מכלוף דרעי: וכך עשינו.

איתן ברושי: מי מינה את היועץ המשפטי?

איתן ברושי: איך מינו אותי?

אריה מכלוף דרעי: אני לא בשיחה, אל תשימו אותי בוויכוח הזה.

איתן ברושי: אתה בממשלה.

אריה מכלוף דרעי: אני לא ראיה.

אריה מכלוף דרעי: מה נעשה שנפל מזלי שנפל לי יועץ משפטי - - -

איתן ברושי: אבל זו הוכחה שאפשר יועץ משפטי - - -

יואב קיש: ממקרה פרטי אי אפשר ללמוד על הכלל, איתן.

איתן ברושי: טוב.

איתן ברושי: רציתי רק לדעת - - -

יואב קיש: יש מקרים פרטיים טובים.

יואב קיש: זה נכון.

אריה מכלוף דרעי: לקח זמן להקים את הוועדות הללו.

אריה מכלוף דרעי: אני רק רוצה להגיד לכם שיושבי ראש הוועדות, רובכם מכירים כמעט את כל האנשים, כולם מהבכירים בשירות המדינה שהיו לשעבר, יעקב אפרתי, רות יוסף, גבי מימון, עמרם קלעג'י, הוא על ראשינו.

אריה מכלוף דרעי: בנו פרץ - - -

דב חנין: אדוני השר, במצגת הזאת יש שלושה מספרים שתופסים את העין.

דב חנין: 65, 13 ו-3.

דב חנין: ה-65 זה המלצות של ועדות שכבר ניתנו, 13 זה החלטות שנוגעות לשינוי גבולות בידי השר ו-3 צווים שפורסמו.

דב חנין: השאלה היא האם יש לכם לוחות זמנים לגבי יתר ה-65.

מרדכי כהן: אני אסביר.

מרדכי כהן: ברגע שוועדה מסיימת את עבודתה, היא ממליצה את המלצותיה.

מרדכי כהן: השר קבע מדיניות שהיא לפנים משורת הדין שאומרת שברגע שהוועדה סיימה את עבודתה, על אף שהיא סיימה את עבודתה, ראשי הרשויות שנוגעות בעניין רשאיות על הדו"ח עצמו, להגיב.

מרדכי כהן: להעיר הערות.

מרדכי כהן: על אף שהוועדה סיימה את עבודתה.

מרדכי כהן: ואז מה שהשר מקבל זה את המלצת הוועדה - - -

לאה פדידה: כל הכבוד.

לאה פדידה: בדיוק כמו חוק הספרים של מירי רגב.

מרדכי כהן: - - - התייחסות ראשי הרשויות והמלצת מנכ"ל והמלצת מנהל המחוז, שחלילה יכול להיות שמנהל המחוז רואה את זה בעין מסוימת והמנכ"ל רואה בעין אחרת.

מרדכי כהן: כל זה מונח בפני השר ואז הוא מקבל את ההחלטה.

מרדכי כהן: הוועדות מאוד מזדרזות, הן עובדות בצורה יותר יעילה.

אריה מכלוף דרעי: בגלל שהן הפכו להיות בשכר, הן יושבות קבוע, מקצועיות, ויש להן כוח עזר מקצועי מאוד חזק, גם בנושא של מיפוי, גם בנושא משפטי, כלכלי, זה ממש הפך להיות ועדות מקצועיות מאוד מאוד.

אריה מכלוף דרעי: הן עובדות בקצב מדי מהיר.

מרדכי כהן: ההמלצות האלה הגיעו אלי - - -

דב חנין: להיפך, אנחנו מברכים על זה.

דב חנין: אנחנו מציעים להגביר את הקצב, וגם לך אדוני השר, אתה איש עבודה.

דב חנין: אתה יודע לעשות.

אריה מכלוף דרעי: לא נעים לומר לך שבמשרד הפנים הכוח המקצועי שעומד לרשותנו יותר מצומצם.

יואב קיש: רק מילה אחת לגבי זה, צריך לזכור שאנחנו גם היום בשנת בחירות ואני ביקשתי מהשר - - -

איתן ברושי: - - -

אריה מכלוף דרעי: בחירות לרשויות המקומיות.

יואב קיש: אנחנו בוועדת הפנים מדברים רק על רשויות מקומיות.

יואב קיש: לא יודע מה אתם פה - - -אני כולי ממוקד לבחירות המקומיות.

יואב קיש: אתם יש לכם רעיונות אחרים, זה לא אצלי.

לאה פדידה: אם זה כך, השאלה מה הוא עושה לחזק את מעמד נבחרי הציבור.

לאה פדידה: חברי מועצת העיר.

יואב קיש: אני רוצה לענות, התחלתי להגיד שיש השלכות מאוד משמעותיות על הרשויות השונות, ובלי להיכנס לתוכן, ברמה העקרונית, אני ביקשתי מהשר שלא ייקחו החלטות עד אחרי הבחירות, כדי לאפשר - - -

איתן ברושי: אתה לא פונה לשי ניצן בעניין הזה.

יואב קיש: לא.

איתן ברושי: לא, כי יש הרבה רשויות שנחקרות.

יואב קיש: מה הקשר?

איתן ברושי: אמרת שלא ייקחו החלטות.

יואב קיש: טוב.

יואב קיש: בבקשה.

אריה מכלוף דרעי: אני אסביר.

אריה מכלוף דרעי: תשמעו חברים, כפי שאמר המנכ"ל, הוועדות עובדות בקצב ועובדות ודנות, יש כבר 65 המלצות ויש עוד הרבה מאוד נושאים שעל השולחן.

אריה מכלוף דרעי: להזכיר, הוועדות לא מחליטות, הוועדות ממליצות.

אריה מכלוף דרעי: לאחר, כפי שאמר המנכ"ל, שהוא מביא לפני את כל ההמלצות, שלו ושל גורמים אחרים, אני מקבל החלטה.

אריה מכלוף דרעי: קיימנו דיון במשרד הפנים ועלו טענות גם של היו"ר שפנה אלי, וגם ראשי מועצות אזוריות אחרות שפנו אלי, ואמרו - - -

מרדכי כהן: כינסת את כל היו"רים.

אריה מכלוף דרעי: כן.

אריה מכלוף דרעי: כינסתי את כל היו"רים של הוועדות ודנו על הבקשות.

אריה מכלוף דרעי: עשינו חלוקה.

אריה מכלוף דרעי: אני לא משבית את העבודה של הוועדות, הוועדות ממשיכות לעבוד.

אריה מכלוף דרעי: אבל לגבי המלצות או קבלת החלטות שיכולות להשפיע על תוצאות של בחירות, ואני לא רוצה לתת דוגמאות כיוון שגם הדוגמאות שאתן ישפיעו על הבחירות.

אריה מכלוף דרעי: אבל יש הבדל בין להרחיב תחום שיפוט ב-500 דונם, 1,000 דונם, של אדמה שלא - - -לבין, ואני לא רוצה להגיד שמות של דברים שעל זה ראש עיר ייפול.

אריה מכלוף דרעי: אז אני אגרום לזה עכשיו בחודשיים-שלושה האלה?

אריה מכלוף דרעי: אמרתי אבל, חברים, מצד שני אני לא רוצה לעכב.

אריה מכלוף דרעי: הוועדות ימשיכו לעבוד, תסגרו פרוטוקולים ותתאפקו, תמשיכו לעבוד ומיד אחרי הבחירות תביאו את המלצותיכם.

אריה מכלוף דרעי: וזה אנחנו עושים.

יוסף ג'בארין: סליחה, ההנחה היא שההחלטות הללו יביאו לצמצום?

יוסף ג'בארין: זו הנחת העבודה שלכם?

אריה מכלוף דרעי: הנה, אני אתן דוגמאות.

אריה מכלוף דרעי: קחו דוגמה - - -

יוסף ג'בארין: לא, זו המטרה, אם זה באמת יקרה.

אריה מכלוף דרעי: אני אתן לכם דוגמה שכולכם הייתם שותפים לה, טרם אקרא ואני אענה.

אריה מכלוף דרעי: המנכ"ל הודיע שוועדת גבולות מרכז תדון בשינוי מעמדו המוניציפלי של נמל תעופה בן גוריון.

אריה מכלוף דרעי: אתם זוכרים את הדבר הזה?

אריה מכלוף דרעי: הוועדה התחילה לזמן את ראשי הרשויות ועורכי דין וכולם, היה דיון אחד או שניים וקיבלנו עתירה לבג"צ, איום של שביתה של בן גוריון, רק הם טעו, הם החליטו להשבית אותו בשבת ואני עודדתי אותם על ההשבתה של נמל התעופה ואז פתאום הם החליטו לא לשבות.

אריה מכלוף דרעי: לא יודע למה.

אריה מכלוף דרעי: אבל הם הלכו לבג"צ גם.

אריה מכלוף דרעי: ומה שקרה, שהם הבינו שאנחנו רציניים בעניין ואמרנו שלא יכול להיות שנמל התעופה, שאנחנו מאוד מכבדים אותו.

אריה מכלוף דרעי: דרך אגב, יש לי שני כובעים, אני גם אחראי על רשות ההגירה, יש לי 700 עובדים שעובדים בנמל תעופה בן גוריון שעושים עבודת קודש יומם ולילה, כל הנכנסים והיוצאים.

אריה מכלוף דרעי: אבל מצד שני לא יכול להיות שמקום שיש בו כל כך הרבה הכנסות והוא לא מחלק.

אריה מכלוף דרעי: למי?

אריה מכלוף דרעי: לרשויות שנפגעות מהרעש הזה.

אריה מכלוף דרעי: אבל באו עם פשרה, ולאור זה שהם הבינו שאנחנו מתכוננים ללכת עם זה עד הסוף, בשנים 2018-2019 יחלקו 150 מיליון שקל לרשויות המקומיות שמסביב לנמל התעופה בן גוריון.

אריה מכלוף דרעי: אחר כך, משנת 2020 והלאה זה יהיה 100 מיליון שקל בבסיס, שזה הרבה כסף.

אריה מכלוף דרעי: אתם קיבלתם את זה בחקיקה, בחוק ההסדרים, היה מאבק לא פשוט אבל זה דוגמה לשאלה שלך חבר הכנסת, מה עושה ועדה.

אריה מכלוף דרעי: ואני אתן לך דוגמאות אחרות, אני לא מסתפק בזה.

אריה מכלוף דרעי: קח את תפן, רשות תעשייתית תפן, שר האוצר חתם בשבוע שעבר, ברוך השם גמרנו את זה, זהו, אני חתמתי, אישרתי את זה, יש חלוקת הכנסות.

אריה מכלוף דרעי: מה שהמועצה התעשייתית בתפן - - -

איתן ברושי: וזה לא ב-35% של תקציבי משרד הפנים.

אריה מכלוף דרעי: לא, זה הכל תוספת.

איתן ברושי: רגע, זו בדיוק הנקודה.

אריה מכלוף דרעי: רגע, דקה.

אריה מכלוף דרעי: אני אתן לכם עוד דוגמה.

אריה מכלוף דרעי: רפאל בקריות.

אריה מכלוף דרעי: חלקו הקטן היה במטה אשר ובזה- - - רוב רובו היה ללא שטח מוניציפלי.

אריה מכלוף דרעי: הוועדה המליצה, היו דיונים קשים מאוד, כולל אצלי כיוון שאלה נושאים לא פשוטים, היו דיונים אצלי, בעצמי דנתי, המנכ"ל, ניסינו להגיע לפשרות לא להגיע לצווים, לצערי הרב לא עלה הדבר בידינו ואני בשבוע שעבר חתמתי על צו וסיפחתי את כל המפעל לעירית קריית ים והיא תעשה חלוקת הכנסות ביחד עם רשויות אחרות שם לפי חלוקה שוועדת הגבולות המליצה בהדרגתיות.

אריה מכלוף דרעי: זה הרבה כסף.

יוסף ג'בארין: אפשר כבוד השר דוגמה אחת למשהו שישפיע לטובה על הישובים הערבים?

אריה מכלוף דרעי: מה שאמרתי לך עכשיו זה גם יגיע בסוף לשם.

יוסף ג'בארין: איזה?

אריה מכלוף דרעי: איעבלין- - -

יואב קיש: בואו נמשיך.

יוסף ג'בארין: דוגמה להחלטה.

מרדכי כהן: בדרום שלושת הוועדות הקודמות.

מרדכי כהן: - - -

אריה מכלוף דרעי: רגע, מה עם תפן?

אריה מכלוף דרעי: תפן שמתוך חמש רשויות, שלוש מתוכן הן רשויות ערביות.

איתן ברושי: אתה העברת הרבה קרקעות לרשויות ערביות.

אריה מכלוף דרעי: בדרום כל ההחלטות הקודמות, כל הרשויות הבדואיות מקבלות מכל מפעלי הטקסטיל שיש שם ואני לא רוצה לפרט, הבסיסים בדרום.

אריה מכלוף דרעי: הוא ייתן לך את הרשימות.

קריאה: אתה מתכוון לרהט.

אריה מכלוף דרעי: לא רק.

מרדכי כהן: כל הרשויות הבדואיות בדרום מקבלות חלוקת הכנסות משלוש הוועדות הקודמות שעכשיו בעצם אין אותן יותר.

דב חנין: אדוני השר, רק משפט - - -

יואב קיש: בואו נמשיך.

דב חנין: רק משפט.

דב חנין: אני לגמרי מבין את ההחלטה שלך לא להשפיע על תוצאות של בחירות מקומיות, היא לגמרי מובנת.

דב חנין: יחד עם זאת המהלך הזה הוא מהלך שהחשיבות שלו מבחינת צדק בחברה הישראלית הוא אדיר, לכן הפניה שלנו היא, אתם עכשיו משהים, מיד אחרי הבחירות אנחנו מבקשים שתאיצו כדי שכל הדבר היפה הזה יקרה במציאות.

יואב קיש: טוב.

יואב קיש: אני רוצה שנמשיך חברים.

אריה מכלוף דרעי: הוא רוצה את הרשימה של ה-16 רשויות.

יוסף ג'בארין: לא, את ה-16 אני מכיר.

יוסף ג'בארין: הבעיה היא שזה רק 16.

איתן ברושי: השר, אפשר שאלה קטנה.

אריה מכלוף דרעי: אני לא רוצה להוריד מאחרים.

יוסף ג'בארין: זה 16 מתוך יותר מ-80.

אריה מכלוף דרעי: בסדר, אני לא רוצה להוריד מאחרים.

אריה מכלוף דרעי: אני עכשיו דואג לתוספת תקציב כדי להוסיף - - -

איתן ברושי: השר הערה קטנה.

איתן ברושי: חתמת ודיברתם ולא פתרתם כבר הרבה זמן בלי קשר לבחירות את העניין של יפיע בעמק יזרעאל ויש שם את אדמות הנציב.

איתן ברושי: אני עוד עסקתי בזה כראש מועצה, חתמת על חלוקת הגבולות אבל זה לא פתור, יש אדמה בתוך קיבוץ כפר החורש, זה דבר מטורף הדבר הזה.

איתן ברושי: כבר שנים לא גומרים את זה.

מרדכי כהן: מה נשאר לנו, השלב האחרון - - -

איתן ברושי: זה לא גמור העניין הזה, צריך להסיר את הערת האזהרה.

איתן ברושי: זה לא גמור שנים, לא קשור לשום בחירות.

איתן ברושי: זה פשוט מחדל הדבר הזה.

איתן ברושי: לא יודע אם יש פה מישהו שיודע, זה לא בסדר.

איתן ברושי: זה היה צריך להיגמר מזמן.

אריה מכלוף דרעי: לפני הארנונה, עוד כלי אחד שאנחנו משתמשים בו שאני רואה בו כלי חשוב מאוד בצמצום פערים, זה הנושא של האשכולות.

אריה מכלוף דרעי: העברנו חוק שעזרתם לנו בזה, חוק האשכולות.

אריה מכלוף דרעי: האשכולות היו עד לפני כמה זמן גוף וולונטרי, היו חמישה בפיילוט, וולונטרי שהם התאגדו.

אריה מכלוף דרעי: בדרום שניים ובצפון שלוש.

אריה מכלוף דרעי: אנחנו החלטנו לאור ההצלחה של הפיילוטים הללו לעשות חקיקה שנותנת להם סמכויות בחוק לגבייה, להוצאת מכרזים, לאכיפה, למתן שירותים.

אריה מכלוף דרעי: מה הרעיון של זה?

אריה מכלוף דרעי: הרעיון של זה הוא שהאשכולות הללו, כפי שאתם רואים בטבלה, מאגדים בתוכם רשויות חזקות עם רשויות חלשות, יהודיות עם מגזר מיעוטים - - -

איתן ברושי: במקום איחוד רשויות, אשכולות.

אריה מכלוף דרעי: מועצות אזוריות, אתם יודעים כמה קשה מאוד מאוד מאוד במדינת ישראל לעשות איחודים.

אריה מכלוף דרעי: וגם איחודים שהיו בלילה אחד בכנסת, ביטלתם את זה.

איתן ברושי: לכל ראש רשות היה חבר כנסת שהתנגד לאיחוד.

לאה פדידה: וגם היו איחודים שנכשלו.

אריה מכלוף דרעי: האשכולות הללו מצד אחד, הרי עם כל החסרונות שיש בריבוי רשויות, יש מעלה גם שלכל קהילה יש את כלי הביטוי שלה.

אריה מכלוף דרעי: האשכולות הללו משמרים מצד אחד את ההנהגה המקומית ואת הביטוי של אותה קהילה, מצד שני היא נותנת יתרון גדול מאוד לאיחוד של שירותים, למשל קחו את הנושא שנדון בו עוד מעט, נושא חירום.

אריה מכלוף דרעי: מישהו מצפה שכל מועצה מקומית קטנה יכולה להעסיק שם את ציוד החירום וקב"ט ולהכשיר, זה דברים של המון כסף וגם המון מקצועיות וגם ענין של גודל.

אריה מכלוף דרעי: ברגע שבאשכולות הללו שאני רואה בהם גם בנושא החירום כלי חזק מאוד שיוכלו לעזור אחד לשני ולראות ראיה אזורית, זה יעשה הרבה מאוד לצמצום הפערים, כפי שאתם רואים ב-2017 וולונטרי היה חמישה, ב-2018 לאחר חקיקה אנחנו ב-11 וב-2019 אנחנו נהיה בעזרת השם ב-13 אשכולות שהמשמעות היא ש-145 רשויות במדינת ישראל יהיו מאושכלות, תראו את התקציב שאנחנו עומדים לעבוד איתם ביחד, על איזה סכומים.

אריה מכלוף דרעי: אני רואה בזה, זה לא בשנה הבאה ולא בעוד שנתיים, אבל אני רואה שבשנים הבאות האשכולות יעשו מהפכה אמיתית בכל התפיסה של השלטון המקומי.

אריה מכלוף דרעי: עכשיו האשכולות האלה, שראו בהם והיה כי טוב, בהחלטת ממשלה על עדיפות לאומית, הכנסנו גם שם את הנושא של האשכולות שגם האשכול יהיה לו מעמד בנושא של ה- - - ואני מקווה מאוד שגם משרדי ממשלה אחרים, כמו חינוך, רווחה, תחבורה, כולם יתחילו לעבוד מול האשכולות ויראו ראיה כפי שאנחנו רואים, ראיה אזורית בעניין.

אריה מכלוף דרעי: ארנונה – מרדכי המנכ"ל בבקשה תפרט לגבי ארנונה.

מרדכי כהן: זה לא סוד שהנושא הזה נמצא בסוג של כאוס הרבה שנים.

מרדכי כהן: הייתה ועדה שפעלה להסדיר את תחום הארנונה במשך עשר שנים ולא יצא מהסיפור הזה כלום.

מרדכי כהן: ועדת ברזילי בסופו של דבר הסתיימה בלא כלום.

מרדכי כהן: בסופו של דבר השר בהחלטת ממשלה הוביל הקמה של צוות יחד עם משרד האוצר ועם משרד ראש הממשלה, אמנם בלוחות זמנים צפופים שלא עמדנו בהם אבל השר קבע שעד מחצית 2018, השנה הזו, יגובשו ההמלצות הראשונות.

מרדכי כהן: מה שעשינו בצוות הזה, צירפנו את מרכז השלטון המקומי, מועצות אזוריות, פורום ה-15, כי הגענו למסקנה שנושא הארנונה חייב להידון יחד עם כל השחקנים.

מרדכי כהן: הוא נושא מורכב, מסובך, הוא פרוץ מאוד, כולם מכירים את המשל של הקרוואן, אתה עובר מישוב לישוב ורק אלוהים יודע איך מפצחים את הצו הזה שנקרא צו הארנונה.

מרדכי כהן: יש אינסוף שיטות לחישוב הארנונה, אלפי אם לא עשרות אלפי סיווגים, זה יוצר מצב של חוסר שוויון, חוסר שקיפות, חוסר יעילות ולכן הצוות הזה קבע לעצמו גבולות גיזרה מאוד מאוד ברורים.

מרדכי כהן: פעם אחת, גם אחרי שנסדיר את עולם הארנונה, הרשויות המקומיות לא ייפגעו בהכנסות שלהן.

מרדכי כהן: אין לנו מטרה עכשיו לטלטל את עולם ההכנסות של הרשויות מארנונה.

מרדכי כהן: זה דבר אחד.

מרדכי כהן: דבר שני, המטרה היא בסופו של דבר להגיע למצב של שיטה אחת אחידה לכל הרשויות בארץ וצמצום דרמטי של מספר הסיווגים.

מרדכי כהן: זה לא עולם שבסופו של דבר צו הארנונה או מסי הארנונה יפחתו.

מרדכי כהן: אין פה בשורה במובן הזה שהארנונה תפחת.

מרדכי כהן: הבשורה להסדיר עולם שהיה כאוטי, פרוץ, לא מוסדר - - -

לאה פדידה: זה לא נוגד את מה שהשר אמר בהתחלה.

מרדכי כהן: יצר בירוקרטיה אין סופית.

מרדכי כהן: עשרות, כמעט 100 בקשות כל שנה לבקשות חריגות, מכיוון שהעולם הזה הוקפא בשנות התשעים, אז למנוע את הבירוקרטיה האין סופית הזאת שרשויות מקומיות פונות לשר הפנים ולשר האוצר לבצע עוד ועוד שינויים בצו הארנונה, לעשות את זה יעיל, שקוף, אחיד, מבלי לפגוע בהכנסות של הרשויות המקומיות.

מרדכי כהן: זה לא ייקח יום ולא יומיים, גם אחרי שהוועדה תסיים את עבודתה במידה והשר יאמץ את ההמלצות שלה ויביא אותן לממשלה, ההטמעה של זה תיקח כמה שנים.

יואב קיש: מה הסטטוס של זה?

מרדכי כהן: החלטת ממשלה שאמורה להמליץ את ההמלצות שלה, השר הנחה אותנו להגיע להמלצות ראשונות כבר במחצית 2018.

מרדכי כהן: אנחנו די קרובים לזה.

מרדכי כהן: אני אומר שוב, הבשורה הגדולה בזה תהיה ודאות.

מרדכי כהן: למשל, תיקחו את המגזר העסקי.

מרדכי כהן: חלק גדול מהבעיה של המגזר העסקי, נניח רשת קטנה של מרכולים, שפרושה בכמה רשויות מקומיות.

מרדכי כהן: היזם לא יודע להיערך.

מרדכי כהן: פה יש מס אחד, פה יש מס שני, זה עולה כל שנה, אין יציבות, אין בהירות לעולם העסקי, זה מצד אחד.

מרדכי כהן: מצד שני, אנחנו יודעים שהמציאות היא שגם לתושב הבודד שרוצה להשוות, אין שום אפשרות להשוות כי זה שיטות אחרות, סיווגים אחרים, לכן אנחנו נכנסים לעולם ההסדרה הזה שהוזנח במשך שנים.

מרדכי כהן: הרבה הרימו גבה, כי אני אומר שוב, מדובר פה בשר הפנים ובשר האוצר שהיו מוכנים להיכנס להרפתקה המסובכת הזו שאף אחד לא רצה להיכנס אליה, אין פה מנצחים.

מרדכי כהן: זה לא שהפעולה הזאת תסתיים, אלא הפעולה הזאת תסתיים ותיצור הסדרה ושקיפות לשנים הקרובות בעולם הארנונה, מה שלא קיים כיום בישראל.

איתן ברושי: למה, בנושא מינהל מקרקעי ישראל יש שקיפות?

איתן ברושי: יש אחידות?

איתן ברושי: אתם חלק מממשלה, אני לא - - -

יואב קיש: איתן, אבל אני לא - - - מדברים על נושא אחד, אתה רוצה לפתור - - -

איתן ברושי: אני שואל - - - איך אפשר לפתור - - -

יואב קיש: תתייחס לנושא הארנונה עכשיו.

יואב קיש: אנחנו בנושא הזה.

איתן ברושי: אני רוצה להתייחס.

יואב קיש: רק שניה.

יואב קיש: בבקשה.

יואב קיש: חבר הכנסת אשר.

יעקב אשר: קודם כל זה באמת אומץ לב שלקחתם על עצמכם להרים את העניין הזה, זה דבר שמתמשך במשך שנים.

יעקב אשר: השאלה רק אם ההסתכלות של אותה ועדה תהיה רק לגבי הסיווגים או גם לגבי בסופו של דבר אחרי שאתה מאחד סיווגים, קורא לו סיווג אחד, לגבי נושא של העלות של הארנונה, זאת אומרת מחיר הארנונה.

מרדכי כהן: הוועדה תעסוק בשיטת החישוב - - -

איתן ברושי: אבל הכל מטרי עכשיו.

יעקב אשר: רגע.

יעקב אשר: רגע עם המינהל.

מרדכי כהן: מכיוון שיש את האילוץ לא לפגוע בהכנסות הרשות אז אתה מבין שהכלי של זה יהיה התעריפים.

מרדכי כהן: ברגע אתה מסדיר סיווגים ושיטת חישוב, אתה משחק בתעריפים אבל אתה משחק בהם בצורה כזו, לכן זה יתפרש שנים, שבסופו של דבר הנישום, גם אם יהיו תזוזות הן יהיו מאוד מינוריות כי אם נתעסק רק בסיווגים ורק בשיטה, עבור הנישום הבודד זו יכולה להיות - - -

יעקב אשר: ומכאן באה השאלה השניה שלי, האם במסגרת התהליך הזה, וזה לא מחר בבוקר, נלקחה האפשרות גם כן כשמקבלים החלטה לגבי נגיד ארנונה למסחר או ארנונה למשרדים, האם הממשלה, משרד הפנים כמוביל בעניין הזה, יכול גם לקבל פה איזו שהיא החלטה שנותנת בעצם, הרי אנחנו רוצים לחזק רשויות, זה חלק גדול מהעניין, מעבר למענקי האיזון שנעשתה מהפכה גדולה ומעבר לדברים האלה, לחזק את הרשויות, יש רשויות שמתמודדות על אזורים מסחריים, יש רשויות שמתמודדות שבנקים יבואו אליהן וישימו את המשרדים שלהם כדי שתהיה ארנונה יותר גבוהה.

יעקב אשר: האם יהיה איזה שהוא מדרג שבו תינתן איזו שהיא עדיפות לרשויות חלשות יותר כדי לקדם מסחר ותעסוקה, דבר שיביא להבראה שלהן.

יואב קיש: מה שאתה אומר זה שאם המחיר במרכז תל אביב יהיה כמו בקרית שמונה אז כנראה המשרדים של הנהלת בנק לאומי לא יעברו לקריית שמונה.

יעקב אשר: נכון.

איתן ברושי: אחרי שהם עשו מסיבה במחיר כזה אין בעיה לשלם ארנונה גם בתל אביב.

יואב קיש: אני לא יודע, לא הייתי במסיבה אז אני לא יודע על מה אתה מדבר.

יואב קיש: אבל בוא נעשה רגע סדר.

יואב קיש: שאלה טובה.

יואב קיש: האם באמת הרפורמה הזאת מטרתה להשוות ארצית את המחיר למטר - - -

איתן ברושי: אין סיכוי כזה.

מרדכי כהן: המטרה של הוועדה היא להסדיר.

מרדכי כהן: מה זה אומר?

מרדכי כהן: זה אומר שבסופו של דבר תהיה שיטה, מספר סיווגים מצומצם אבל התעריף לא יהיה אחיד בכל רשות מקומית.

יואב קיש: יהיה איזה מפתח בכל רשות?

מרדכי כהן: כן.

מרדכי כהן: יהיו טווחים.

אריה מכלוף דרעי: זוג צעיר שהולך לקנות דירה, היום אחד מהדברים שהם בודקים זה ארנונה.

אריה מכלוף דרעי: הם לא יודעים למצוא את עצמם מימינם ומשמאלם בסיווגים שיש כיוון שבכל רשות יש סיווג - - -

לאה פדידה: גם באותה עיר.

לאה פדידה: אפשר באזורים אחרים מחיר אחר.

אריה מכלוף דרעי: שניים.

אריה מכלוף דרעי: כמו שהוא אמר, אתה רוצה לפתוח עסק, אתה רוצה לפתוח רשת, אתה רוצה לדעת - - -

יואב קיש: זה ברור.

יואב קיש: את הוודאות אתה נותן, אבל איך מפריד בין - - - אותו עסק, בכפר סבא ואותו עסק בפתח תקוה, איך הוא יחליט איפה הוא שם את ה- - -

מרדכי כהן: הוא יקבל ודאות אבל זה לא יהיה אותו תעריף.

אריה מכלוף דרעי: אבל הוא יודע מה הולך - - -

איתן ברושי: אני רוצה יואב - - -

יואב קיש: איתן, אבל בארנונה.

יואב קיש: לא במינהל.

איתן ברושי: משפט.

איתן ברושי: בארנונה.

אריה מכלוף דרעי: לא גמרתי את הארנונה.

אריה מכלוף דרעי: כמעט שכנעת אותנו שבאמת, שכמו שאתה אומר במינהל אין שקיפות, גם אנחנו לא נעשה - - -

איתן ברושי: לא שאין שקיפות, אני אומר שממשלה צריכה להסתכל על התמונה בשלמותה.

איתן ברושי: יש שתי גישות בארנונה, או שהארנונה שלא למגורים היא הארנונה שהיא משאב ארצי ומתחלקת לפי, מה שחסר פה, מהו סל השירותים שבגינו מתחלקת, המדינה קובעת את המשאבים, גם בחינוך, או הארנונה של היום.

איתן ברושי: יש במצב של היום, ארנונה של מגורים וכל יתר הארנונה.

איתן ברושי: עסקתי בזה.

איתן ברושי: לא יעזור כלום, שאתה מסתכל על חלוקת המשאבים, לכן הערתי לך מקודם על מענקי האיזון.

איתן ברושי: הכנסות הרשויות הן לא דווקא מענקי האיזון, והממשלה הזאת עודדה את הפיתוח במרכז.

איתן ברושי: אתה כשר הנגב והגליל יכול לומר בוודאות שהממשלה שינתה את תמ"א 35, היא עודדה, מעודדת את המרכז, המשאבים מוקצים שם, בנקים שם, משרדי הממשלה שם, ההכנסות הגדולות הן לא בפריפריה, הן במרכז.

איתן ברושי: לכן הפערים לא יצטמצמו ולכן זה לא תלוי בך ובמה שאתה עושה וטוב שכך, ובסופו של דבר אין שום סיכוי למהלך הזה.

איתן ברושי: לכן יש רק דרך אחת.

איתן ברושי: מה עשיתם בעיר עולים?

איתן ברושי: החלטתם להפוך את המשאב למשאב לאומי.

איתן ברושי: אם הייתם אומרים שכל הארנונה שלא למגורים היא ארנונה שנשלטת על ידי המדינה, היה לכם מנוף.

יואב קיש: אבל זו רפורמה מסוג אחר.

יואב קיש: טוב.

איתן ברושי: אבל זה השינוי העיקרי.

אריה מכלוף דרעי: אתה יודע מה המשמעות של זה?

אריה מכלוף דרעי: הרי אפשר להפוך את הארנונה לעסקים, להוסיף עוד 2%, למשל 2 נקודות במע"מ ולחלק את החלוקה מחדש.

אריה מכלוף דרעי: זו הלאמת השלטון המקומי, וראשי רשויות יהיו פקידים של משרד הפנים, כל העצמאות של השלטון המקומי מה שעשינו 30 שנה, נחזור לתקופה - - -

יואב קיש: כנראה - - - מבסוט מהשלטון המקומי.

אריה מכלוף דרעי: נחזור לתקופת התורכים לשלטון העותומני.

יואב קיש: טוב.

יואב קיש: בואו נמשיך.

יואב קיש: לא נספיק.

יואב קיש: יש לנו עוד חצי שעה.

אריה מכלוף דרעי: טוב.

אריה מכלוף דרעי: בנושא הארנונה אני רוצה להגיד עוד דבר.

אריה מכלוף דרעי: חבר'ה, כשאני מדבר על צמצום פערים בין הרשויות המקומיות, אני מדבר גם על צמצום פערים בתוך הרשויות המקומיות בסוגי האוכלוסייה לכן אנחנו רואים את תפקידנו בנוסף לכל, לפעמים תוך כדי ויכוח עם השותפים הכי טובים שלנו, השלטון המקומי, למשל כששר הפנים נותן הנחות כאלה ואחרות שראשי רשויות לא אוהבים אותן כל כך, אבל אני אומר, עם כל הכבוד, תפקיד אחד שלי זה להביא הרבה מקורות הכנסה לרשויות ומצד שני גם לדאוג שזה יטפטף קצת גם לאזרחים.

אריה מכלוף דרעי: לכן עשינו כמה צעדים, הגדלנו את סף ההנחה של הארנונה מהבטחת הכנסה לשכר מינימום, עם כל הכבוד, אנחנו חושבים שזוג שמרוויחים שכר מינימום זכאים גם הם להנחות מארנונה, אמנם לא 90%, לא 80% אבל 20%, 30%, גם הם, להבדיל משכר ממוצע.

אריה מכלוף דרעי: או למשרתים במילואים, 5% שעשינו.

אריה מכלוף דרעי: אנחנו לא מחייבים את הרשויות המקומיות.

אריה מכלוף דרעי: אנחנו נותנים אישור לרשות המקומית שרוצה לעשות את ההנחות הללו, וכל רשות תחליט מה שהיא רוצה.

אריה מכלוף דרעי: אבל בגביה, מצד שני, עשינו מבצע גבייה, היו חובות גדולים לרשויות המקומיות, הכרזנו על מבצע גביה, נכנסו כ-262 מיליוני שקלים לרשויות המקומיות ממבצע הגבייה הזה.

יואב קיש: אתה מדבר איתי על חברות גביה, אני גם ככה - - -

אריה מכלוף דרעי: לא, ההיפך.

אריה מכלוף דרעי: נתנו לאזרחים.

אריה מכלוף דרעי: מחילת חוב.

אריה מכלוף דרעי: פשוט מחלתי על 50% כדי שיוכלו להתיישר.

אריה מכלוף דרעי: זה הכניס 262 מיליון שקל.

טלב אבו עראר: אבל איך רשות מקומית יכולה להתקיים כשיש לה, היא גובה ארנונה רק מבנייני מגורים.

טלב אבו עראר: אין לה עסקים כמעט.

אריה מכלוף דרעי: קשה מאוד להתקיים.

אריה מכלוף דרעי: קשה מאוד מאוד להתקיים, לכן היא מונחת היום בעיקר על מענק משרד הפנים.

טלב אבו עראר: לא, וגם נותנת גם לתושבים הנחות.

אריה מכלוף דרעי: דקה.

אריה מכלוף דרעי: קשה מאוד להתקיים לכן הכלים האלה שאנחנו עושים עכשיו, הנושא של ועדת גבולות, חלוקת הכנסות, להרחיב את תחום השיפוט, כל הדברים הללו כדי לחזק את הרשות.

לאה פדידה: מצוין.

לאה פדידה: צעדים בדרך לצמצום.

טלב אבו עראר: בוא נגיד, יש לנו שדה תעופה נבטים, קרוב לכסייפה, ערערה וערד גם.

טלב אבו עראר: האם אתה משלם - - -

יואב קיש: אני לא רוצה שהוא ייכנס לפרטים.

יואב קיש: בוא, תן לו לרוץ ולסיים.

יואב קיש: תתקדם בבקשה.

יואב קיש: השקף הבא.

אריה מכלוף דרעי: רגע.

יואב קיש: אין זמן.

יואב קיש: אני רוצה לעבור.

אריה מכלוף דרעי: במסגרת צמצום הפערים, אמרתי לגבי התושבים, הורדת יוקר המחיה, פטרנו דמי כניסה בכל החופים.

יואב קיש: עכשיו יש לנו תלונות מהרשויות חוף.

יואב קיש: דרך אגב, זה מסתיים להן, אתה מתכוון לחדש?

אריה מכלוף דרעי: לא, אני מתכוון לחדש לא אוטומטית לכולם, אלא ההיפך, את אותו סכום שיש אני רוצה לחלק לאלה שיותר זקוקים.

אריה מכלוף דרעי: עד עכשיו שנתיים נתתי לכולם שווה בשווה, עכשיו אני רוצה לחלק את זה למי שהוא יותר, לחלשות.

יואב קיש: אבל אותו סכום יחולק?

אריה מכלוף דרעי: החלשות יקבלו פי שתיים כמעט.

יואב קיש: ממתי זה?

אריה מכלוף דרעי: עכשיו.

אריה מכלוף דרעי: ב- - -

דב חנין: ברכות בכל זאת על עניין החופים.

אריה מכלוף דרעי: נושא שלא קשור אלינו בכלל, אני אומר לכם את האמת, וזו טעות שזה נמצא במשרד הפנים.

אריה מכלוף דרעי: אבל במקום שאני איש, אשתדל להיות איש.

אריה מכלוף דרעי: הוועדה הקודמת הטילו עלינו את הפיקוח על הקייטנות.

אריה מכלוף דרעי: אני אומר את האמת, זה לא צריך להיות אצלנו.

אריה מכלוף דרעי: זה צריך להיות במשרד החינוך.

אריה מכלוף דרעי: אנחנו לא בנויים לזה, אבל מה אני יכול לעשות שהטילו את זה עלינו?

אריה מכלוף דרעי: אני לא יכול לברוח מהמציאות ולבוא לכנסת לבקש.

אריה מכלוף דרעי: עשינו את הפיקוח על הקייטנות, אני חושב שעשינו את המקסימום, היושב ראש היה מעורב בזה ביחד עם השלטון המקומי הגענו לאיזו שהיא פשרה, אבל הורדנו בצורה משמעותית לקייטנות הציבוריות, שבמקומות שיש קייטנות פרטיות, שיהיו קייטנות ציבוריות במחיר סביר, מחיר שווה.

לאה פדידה: היינו פה בדיונים.

אריה מכלוף דרעי: והורדנו בצורה משמעותית את הדברים הללו.

אריה מכלוף דרעי: עוד נושא אחד קטן וגמרתי את הסיפור הזה של צמצום פערים, הנושא של הצוערים שאני רואה בו כלי חשוב מאוד.

אריה מכלוף דרעי: הצוערים ברשויות הזקוקות לזה, שאנחנו מעמידים לרשותם צוערים מקצועיים שעובדים שם - - -

לאה פדידה: תכנית מעולה.

יואב קיש: נכון.

אריה מכלוף דרעי: אנחנו נמצאים כבר ב-186 צוערים, ב-2019 נגיע ל-236 צוערים, וידנו עוד נטויה.

אריה מכלוף דרעי: אנחנו רוצים להגיע למספרים הרבה יותר גדולים - - -

יואב קיש: יש לכם כבר בוגרים?

לאה פדידה: יש כבר.

לאה פדידה: אני פגשתי.

יואב קיש: אני רואה אותם בתכנית.

יעקב אשר: לא, חלק הם כבר ברשויות.

יואב קיש: זה הבוגרים כבר?

יואב קיש: והם נשארים לעבוד אחרי זה בשלטון המקומי?

אריה מכלוף דרעי: מספר הצוערים שכבר עשו להם השמה ברשויות המקומיות זה המספרים הללו.

יואב קיש: מה קורה אחרי ארבע שנים, מעניין אותי.

יואב קיש: זה מה שהתכוונתי בבוגרים.

לאה פדידה: עוד לא עברו ארבע שנים.

יעקב אשר: אם הוא טוב, מי שיהיה טוב יקחו.

יואב קיש: אני שואל מה קורה לאלה ש - - -

מרדכי כהן: בוגרים שלנו שהשתלבו ברשויות המקומיות, יש לנו כבר כמה דוגמאות.

מרדכי כהן: למשל אני אתן לך דוגמה, מעלה אדומים, סגן הגזבר הוא צוער.

מרדכי כהן: התמודד, נבחר, ממלא את התפקיד.

אריה מכלוף דרעי: אני מאמין שבשנים הקרובות השדרה הניהולית של השלטון המקומי תתמלא משם.

יואב קיש: ומתי אנחנו נתחיל לראות את המספרים האלה?

יואב קיש: מתי הם גומרים את הארבע שנים?

מרדכי כהן: עכשיו כבר הם מושמים ברשויות.

מרדכי כהן: המספרים האלה זה כאלה שעושים את ההשמה ברשות.

מרדכי כהן: נקלטו.

יואב קיש: כמו שנתת לי את הדוגמה של הסגן גזבר, אותם אני סופר.

יואב קיש: זה מה ששאלתי.

מרדכי כהן: עוד לא.

יואב קיש: זאת התכנית.

יואב קיש: הדור הבא.

אריה מכלוף דרעי: אנחנו כבר זקנים.

אריה מכלוף דרעי: אתה צעיר, אתה תראה את זה.

מרדכי כהן: עוד שנתיים-שלוש.

יואב קיש: זה מה שאני שואל, עוד שנתיים בערך.

יואב קיש: מאה אחוז.

קריאה: - - - לסיים את הארבע שנים - - -

יואב קיש: אוקיי.

אריה מכלוף דרעי: אז זה סיום הפרק בקצרה ממש, בלחץ של הזמן שאתם מעמידים אותנו.

אריה מכלוף דרעי: זה הנושא של צמצום פערים.

אריה מכלוף דרעי: המוכנות וההערכות לחירום.

אריה מכלוף דרעי: תשמעו חברים, בתוך עמי אנוכי יושב.

אריה מכלוף דרעי: כולכם יודעים מה האיום בשנים הבאות, ברוך השם אין לנו סכנה של מלחמה שאנחנו מכירים.

אריה מכלוף דרעי: זה לא מלחמה שתהיה בחזיתות בסיני או בגולן או במקומות האחרים.

אריה מכלוף דרעי: המלחמה הבאה שיכול להיות מהר מאוד זה עניין של העורף שלנו.

לאה פדידה: מוגנות העורף היא הנושא העיקרי.

אריה מכלוף דרעי: היא הנושא העיקרי.

אריה מכלוף דרעי: ואני מאמין באמונה שלמה שכמה שהעורף יהיה מוכן יותר, כך יהיה אפשר לקבל החלטות אסטרטגיות אמיתיות ולעשות הדברים אמיתיים ולא לפעול מתוך דרמה או מתוך היסטריה של התושבים.

אריה מכלוף דרעי: לכן אנחנו רואים בזה חשיבות גדולה.

אריה מכלוף דרעי: אני מחלק את זה לשתי קטיגוריות.

אריה מכלוף דרעי: יש דברים שעל פי חוק משרד הפנים צריך לעשות.

אריה מכלוף דרעי: אם זה פס"ח, פינוי, סעד, חללים, אלה הדברים שאנחנו צריכים לעשות.

אריה מכלוף דרעי: אנחנו צריכים להכין מלאי, אנחנו צריכים להכין את כל מה שאנחנו צריכים לעשות, זה קטע אחד.

אריה מכלוף דרעי: אבל זה קטע המצומצם יותר.

לאה פדידה: את הכנת המקלטים מי עושה, אתם או בטחון פנים?

אריה מכלוף דרעי: לא, זו לא חובתנו על פי חוק.

אריה מכלוף דרעי: חלוקת העבודה בממשלה אמרתי, פס"ח, פינוי, סעד, חללים.

אריה מכלוף דרעי: זה הדברים שאנחנו צריכים לעשות.

אריה מכלוף דרעי: יכולתי להסתפק בזה, לגמור לכם את הדיון בחמש דקות, להראות לכם הישגים אדירים, כמה כסף הוספנו, כמה מילאנו מחסנים וכמה אנחנו מוכנים.

אריה מכלוף דרעי: אבל אני מהיום הראשון עם המנכ"ל, עם מנהל האגף אלוף משנה אלי רגב, אמרנו שאנחנו בשום אופן שבעולם כשמדובר בפיקוח נפש, אנחנו ראש גדול.

אריה מכלוף דרעי: מה הכוונה?

אריה מכלוף דרעי: כל מה שרשות מקומית צריכה באמת לעשות בשעת חירום, אנחנו רואים בזה את התפקיד של משרד הפנים ולתת להם את העזרה לעניין.

אריה מכלוף דרעי: לכן נרתמנו בכל הכוח יחד עם פיקוד העורף ויחד עם השותפים האחרים שלנו, רח"ל, ואלי נמצא כאן ומרדכי, נכנסנו למוכנות גדולה מאוד ,למבצע גדול מאוד.

אריה מכלוף דרעי: בעיקר ברשויות הפעם החלשות שזקוקות לעזרה שלנו.

אריה מכלוף דרעי: במגזר הערבי לפני שנה-שנתיים כמעט לא הייתה שום מוכנות כמעט.

אריה מכלוף דרעי: אפס שקלים.

אריה מכלוף דרעי: הבאנו 50 מיליון שקל לעניין הזה.

אריה מכלוף דרעי: ואנחנו בהכשרה, בתקינה - - -

יואב קיש: מה זה אומר, זה הולך למה, מתקנים ממוגנים ברשויות?

אריה מכלוף דרעי: לא, הנה, אלי יגיד.

אלי רגב: במגזר הערבי אתה שואל?

יואב קיש: כן.

אלי רגב: במגזר הערבי למעשה אנחנו לוקחים 67 רשויות שנמנות על המגזר הערבי ואנחנו מיישרים קו למעשה ב-14 פרמטרים שקיבלנו עליהם החלטה יחד עם פיקוד העורף, החל ממרכז הפעלה ממוגן, מחסן רשותי, הכשרה של הקב"ט, מינוי של הקב"ט, ציוד לרשות, אמצעי תקשורת וכולי.

אלי רגב: יש רשימה של - - -

יואב קיש: זאת אומרת היערכות הרשות לשעת חירום.

יואב קיש: זה בגדול.

לאה פדידה: זאת אומרת יש לכם מדד חוסן קהילתי?

לאה פדידה: אתם עושים ממש מדד חוסן קהילתי של כל עיר?

יואב קיש: לאה, יש לנו את המצגת?

יואב קיש: הם העבירו?

לאה פדידה: זה מדד, לראות באמת לפי הפרמטרים.

אלי רגב: אנחנו למעשה קיבלנו את הרשויות, טרם הסגירה של התקציב הדו שנתי 2017-2018 כפי שנאמר פה, למעשה לא היה תקציב ייעודי שהיה מיועד עבור הרשויות הערביות.

אלי רגב: אנחנו הצגנו תכנית לאוצר שסיכם על 50 מיליון שקל, נתן אותם ובתקציבי 2019 חלק מהתקציב שנמצא בבסיס התקציב יילך גם לטובת העניין הזה.

אלי רגב: כרגע אנחנו מתקדמים בצעדים מאוד משמעותיים לקידום הרשויות הערביות, גם צעדים שכבר נעשו וגם צעדים שאנחנו עושים אותם ב-2019-2020 יחד עם פיקוד העורף.

יואב קיש: ומה עם רשויות אחרות, לא במגזר?

יואב קיש: על איזה דברים שם?

יואב קיש: אותו דבר?

אלי רגב: הפרמטרים בעיקרם אותו דבר.

אלי רגב: אין - - -

יואב קיש: זאת אומרת מיישרים קו בין כל הרשויות.

אלי רגב: ברור.

אלי רגב: אין שונות.

אלי רגב: פשוט הרשויות הערביות היו במצב הרבה פחות מוכן, נקרא לזה כך, והיום - - -

טלב אבו עראר: לא הייתה שום מוכנות.

אלי רגב: למעשה הפער המאוד משמעותי שעדיין יישאר, שכפי שנאמר פה על ידי השר, הוא לא באחריות משרד הפנים אבל הוא פער שגם בו מנסים לטפל בהחלטות ממשלה, זה הנושא של המיגון.

אלי רגב: מאחר ובמגזר הערבי לצורך העניין הפניה נעשתה כפי שנעשתה ובהיעדר ממ"דים, או החשיפה לצורך העניין, או היעדר המיגון, מהווה בעיה.

טלב אבו עראר: איך אפשר להגן על עשרות אלפי תושבים שלא שייכים למועצות, כמו שהיה בדימונה, שנהרג אדם מ- - - אפשר להציב מיגוניות.

טלב אבו עראר: עד עכשיו שום - - -

יואב קיש: אבל גם, זה לא בטוח שבזמן אפשר להגיע למיגוניות האלה.

יואב קיש: זה שטחים עצומים.

יואב קיש: זה לא בעיר.

יואב קיש: בעיר אפשר, אבל שזה פזורה על שטחים, איך אתה - - -

טלב אבו עראר: עובדה, נהרגו אנשים.

יואב קיש: אני יודע, אבל אני שואל פרקטית מה לעשות.

אריה מכלוף דרעי: מה שהיה למשל בגולן אם אתם זוכרים לפני כמה שבועות, שהייתה זליגה והייתה אפילו התקפה.

יואב קיש: את הניסיון תקיפה של האיראנים.

אריה מכלוף דרעי: אני למחרת נסעתי עם כל הצוות שלי ויחד עם פיקוד העורף, נסענו לשם והתברר לנו שם שלהבדיל ממועצה אזורית גולן וקצרין שבאמת יש להם מוכנות מאוד מאוד יפה, יש לנו שם ארבע רשויות דרוזיות שאין כמעט מוכנות שם, לצערי הרב.

אריה מכלוף דרעי: שם מיניתי ארבעה ראשי רשויות מקצועיים עד שיהיו בחירות, אז ניצלתי את ההזדמנות הזאת שזה הזמן עכשיו לעשות מה שאפשר, הנה מסתכל עלי טמקין מהאוצר, חברי הטוב, ולקחתי על עצמי אמרתי עוד פעם פיקוח נפש אני לא מחכה לאחרים.

אריה מכלוף דרעי: נתתי הנחיה לאלי, למנכ"ל, חבר'ה, לא מעניין אותי, את הדברים ההכרחיים שצריך שם, בתי ספר שלמים ללא שום אמצעי הגנה.

אריה מכלוף דרעי: לכו תקנו מיגוניות, אין רכב חירום, אין שום דבר שצריך לעשות שם.

אריה מכלוף דרעי: אמרתי להם "חבר'ה תעשו, לא יכול להיות שבגולן - - - "

יואב קיש: איך קריית שמונה?

אלי רגב: קריית שמונה, שוב, רשות שהייתה במצב פחות טוב, היום היא במצב אחר לחלוטין.

יואב קיש: יש לה כבר מרכז ממוגן?

אלי רגב: יש לה מרכז ממוגן.

אלי רגב: עכשיו הוא בתהליך של בניה.

אלי רגב: הוצאנו שם כמה מיליוני שקלים יחד עם רח"ל והוא כרגע בתהליך בניה.

אלי רגב: מעבר לזה, זה לא רק מרכז ההפעלה, הקמנו רובעים בתוך העיר כדי לאפשר שליטה יותר טובה בעת שקורה אירוע משברי כזה או אחר.

אלי רגב: בנינו מחלקת חירום שונה לחלוטין ממה שהייתה בעבר, ציידנו אותם באמצעים.

אלי רגב: היום הרשות נמצאת במקום אחר.

אלי רגב: אל מול האיום עדיין היא במצב בעייתי אבל אנחנו גם את זה מקדמים.

יואב קיש: טוב.

אריה מכלוף דרעי: בקצרה, לשאלה של הרבנית פדידה על הנושא של המקלטים.

אריה מכלוף דרעי: את הערת על המקלטים?

אריה מכלוף דרעי: הנושא הזה - - -

לאה פדידה: כן, מוכנה לקום בטיסת אל-על אז אני רבנית.

אריה מכלוף דרעי: שמת אצבע של בעיה שהיא בעיה אמיתית.

אריה מכלוף דרעי: מי מטפל במקלטים, מי מכין אותם, מי מכין אותם לשעת חירום, עכו אצלי זה דוגמה.

אריה מכלוף דרעי: ראש עירית עכו לא שאל אף אחד, הוא מסתובב היום בכיס, אני אומר אבל זו האמת, עם כל המפתחות של כל המקלטים של עכו.

אריה מכלוף דרעי: הוא פשוט מאוד הלאים אותם, הכין אותם, השקיע שם כסף, כולם מוכנים, סגר אותם, המפתחות אצלו בעירייה.

אריה מכלוף דרעי: קורה חס וחלילה משהו, יש לעירייה שליטה מוחלטת על כל המקלטים.

יואב קיש: יש לו גם אחריות.

יואב קיש: בתור ראש רשות האחריות היא שלו.

אריה מכלוף דרעי: יפה.

אריה מכלוף דרעי: אני החלטתי בעניין הזה וזה הגיע אליך.

אריה מכלוף דרעי: אנחנו החלטנו ביחד עם פיקוד העורף, אנחנו נשנה את התקנות, את החקיקה, לחייב לעשות את זה בכל השלטון המקומי.

אריה מכלוף דרעי: לא יעלה על הדעת, יש תקציב הג"א, יש תקציבים אחרים - - -

יואב קיש: שינוהל דרך ראש הרשות.

אריה מכלוף דרעי: הרשות צריכה לקחת את האחריות על כל המקלטים הציבוריים, על כל המקלטים של הבניינים, לא יכול להשאיר את זה ככה לוועדי בתים וכשתהיה שעת חירום חלילה וחס, ירצו להיכנס אבל או הכל מלא גרוטאות, אשפה, או - - -

לאה פדידה: רבים עושים מזה מחסן.

יואב קיש: טוב.

יואב קיש: אני מבקש השר, עוד 2-3 בוא נסיים ואני רוצה לעבור לשאלות והתייחסויות של חברי הכנסת.

אריה מכלוף דרעי: לא אני - - -

יואב קיש: סיימת?

יואב קיש: אז רק נושא אחד שלא דיברת, במסגרת רשות האוכלוסין.

יואב קיש: נושא של - - -

לאה פדידה: מתי יהיה דיווח של שר הפריפריה.

יואב קיש: שניה, נושא ביומטרי, אנחנו נשמח לשמוע רק תיתן לנו אולי איזה עדכון מה קורה עם הנושא של הביומטרי, גם מבחינת הקליטה וההטמעה, וגם אם יש, התקפות על המאגר, בעניין הזה יש חשש לעניין הזה.

יואב קיש: בבקשה.

בני פרץ: כבודו, בנושא של הפיקוח בשדה התעופה - - -

יואב קיש: בני אל תפריע.

יואב קיש: אתה תקבל, אם תהיה בשקט.

יואב קיש: אם תפריע לא תקבל.

בני פרץ: אין בעיה.

בני פרץ: זה נושא שחשוב.

אריה מכלוף דרעי: לגבי הביומטרי, אני חייב לומר.

אריה מכלוף דרעי: כשאני עושה השוואות מה היה לי שנה שעברה בתקופה הזאת ביוני ומה יש לי עכשיו אני כל יום אומר ברכת הגומל, איך אנחנו באמת, ברוך השם שהגענו למצב הזה.

אריה מכלוף דרעי: תראו, זה לא סוד.

אריה מכלוף דרעי: נושא שהיה שנים ארוכות בפיילוטים באתי וקיבלתי החלטה לעשות את הביומטרי כיון שהגעתי למסקנה שזה התיעוד הכי בטוח ומדינת ישראל צריכה להיות כמו כל המדינות האחרות ושיהיה לנו תיעוד אחיד, ביומטרי, בטוח, ושאי אפשר לזייף זהות של אדם אחר.

אריה מכלוף דרעי: היושב ראש לא ככובעו כיושב ראש, ישבנו, והגענו בסוף לפשרות ועמדנו בהן - - -

יואב קיש: נכון.

יואב קיש: לגבי המאגר.

אריה מכלוף דרעי: הנחנו את הדעה של כולם.

אריה מכלוף דרעי: אני אומר לכם באחריות מוחלטת.

אריה מכלוף דרעי: המאגר הכי בטוח שיש במדינת ישראל זה המאגר הביומטרי.

אריה מכלוף דרעי: ואני אומר את זה לא על דעתי, אני לא מומחה כזה גדול.

אריה מכלוף דרעי: כל גורמי הביטחון, ההגנה במדינת ישראל שניסו לתקוף את המאגר הזה, וניסו, ראש הממשלה לא סמך עלי, הוא הלך ושלח את כל התוקפים שיכולים להיות והמאגר הזה עומד ואנחנו בודקים את עצמנו.

אריה מכלוף דרעי: יש רשות במשרד ראש הממשלה שמפקחת עלינו - - -

אחמד טיבי: ראש הממשלה מפעיל האקרים?

אריה מכלוף דרעי: כן.

אריה מכלוף דרעי: תיזהר אחמד, אפשר.

אריה מכלוף דרעי: חוץ משינוי אחוז ה- - -

אחמד טיבי: השר אריה דרעי בוועדת הפנים: ראש הממשלה מפעיל האקרים.

לאה פדידה: וטרולים.

לאה פדידה: אני מציעה שתגיד שזה היה בהומור.

אריה מכלוף דרעי: חוץ מאחוז החסימה הוא יכול לשנות כל דבר.

אריה מכלוף דרעי: הבנת?

אחמד טיבי: האמירה הזאת של דרעי מכוונת אישית נגדי.

אריה מכלוף דרעי: דוקטור טיבי, טוב.

אריה מכלוף דרעי: אז אני אומר, בסך הכל אנחנו עומדים היום במספרים מעבר למצופה, מבחינת המספרים.

אריה מכלוף דרעי: אנחנו היום בלשכות מנפיקים כ-125,000 בחודש, תיעודים, מספרים שלא ידענו מעולם ואנחנו עומדים בהם ונותנים, ביקשתי לדעת מה קורה במדינות המפותחות בעולם, באירופה, במקומות הכי - - - דרכון ביומטרי, כמה זמן לוקח עד שזה מגיע לבית של האזרח.

אריה מכלוף דרעי: להם אין את הלחץ כמו שלנו, כיוון שלהם יש את זה כבר הרבה זמן.

אריה מכלוף דרעי: ומתברר שאנחנו עדיין בין המדינות המהירות בעולם.

יואב קיש: בזכות הדואר.

אריה מכלוף דרעי: כך שברוך השם מצבנו סביר מאוד.

יואב קיש: טוב.

יואב קיש: אני רוצה לשמוע את הח"כים.

יואב קיש: איתן בבקשה.

איתן ברושי: שאלה, אדוני השר והמנכ"ל, לא כל כך קשורה לעניין.

איתן ברושי: מדוע לא נשמע קולך בנושא הוויכוח על הישארותו של שדה דב, כשר הנגב הגליל והפריפריה סגירתו של שדה דב היא אחת הסיבות לפערים הכי גדולים שיכולים לקרות כאן.

איתן ברושי: הייתי אתמול אצל ראש העיר אילת, הייתי בערבה.

איתן ברושי: אני חושב שבחדר הזה היו כבר הרבה דיונים, כולל בראשותו של היו"ר הנוכחי.

איתן ברושי: אני קורא לך להצטרף ולהיאבק על הישארותו של שדה דב.

איתן ברושי: זו תהיה פגיעה קשה ואנושה בערבה באילת וגם בצפון הרחוק, אם יסגרו אותו.

איתן ברושי: תודה.

יואב קיש: בוא נאסוף כמה שאלות ואז אולי תרשום לך, שדה דב, נאסוף כמה שאלות ואחרי זה נמשיך.

יואב קיש: דב בבקשה.

דב חנין: תודה אדוני היושב ראש.

דב חנין: ראשית אדוני השר, אני רוצה לברך אותך על הגישה הכללית של המשרד שלך שהיא גישה מקדמת שוויון.

דב חנין: אני חושב שזה דבר מאוד חשוב וזה דבר לא פשוט.

דב חנין: כי אני אומר לך, לפחות לדעתי, בהרבה מאוד תחומים הממשלה הזאת מקדמת אי שוויון ואתם כמשרד מנסים לקדם שוויון במציאות לא פשוטה, ואני חושב שאתם עושים עבודה מאוד חשובה בתחום הזה.

דב חנין: אני חוזר וקורא לך אחרי באמת תקופת ההשהיה בגלל הבחירות המוניציפליות, לקבוע לעצמך משימה בחודשים שמיד אחרי הבחירות המוניציפליות, אולי אפילו אם יהיו במקביל לבחירות ארציות, לעשות את הכל כדי להשלים את המהלך הגדול של חלוקת שטחי השיפוט וההכנסות בין הרשויות המקומיות, אני חושב שזו הזדמנות היסטורית שפשוט אסור להחמיץ אותה, ואתם נמצאים בהזדמנות הזו, אחרי הבחירות המקומיות, להשלים את מה שניתן.

אריה מכלוף דרעי: אני מבין שאתה משמיע דאגה סמויה שאנחנו לא נהיה במשרד הפנים אחרי הבחירות הבאות.

דב חנין: זו דאגה.

דב חנין: בהחלט.

דב חנין: בעולמנו הפוליטי הכל אפשרי.

אריה מכלוף דרעי: רשמתי לפניי את הדאגה.

דב חנין: אשרי האדם הדואג תמיד.

יואב קיש: תודה.

דב חנין: עוד שלוש נקודות קטנות.

יואב קיש: לא, אין.

יואב קיש: יש לי עשר דקות, השר גם רוצה להשיב.

יואב קיש: תודה.

יואב קיש: בבקשה טלב.

דב חנין: רגע, עוד משפט אחד.

יואב קיש: לא דב.

יואב קיש: בחרת אחת הכי חשובה לך, יתייחסו אליה.

יואב קיש: דב, נגמר.

יואב קיש: גם טיבי יקבל.

טלב אבו עראר: מכובדי היושב ראש - - -

אחמד טיבי: אתה חושב שאני אסתפק בהערה אחת?

יואב קיש: בבקשה טלב.

יואב קיש: הערה אחת, תתמקד.

טלב אבו עראר: אין רשויות מקומיות יותר עניות מאלה שבמגזר הבדואי בנגב.

טלב אבו עראר: לכן מתי ניתן לקשור את מענקי האיזון באחוז הגביה, שכולנו יודעים שהמצב הסוציו אקונומי בישובים האלה הוא מהקשים ביותר.

טלב אבו עראר: אשכול 1, 2 מקסימום.

טלב אבו עראר: זו השאלה.

טלב אבו עראר: שאלה שניה, מכובדי השר, על ישובים סמוכים לנתב"ג שהם נפגעי רעש, אתה משלם להם, הרי יש לנו את שדה התעופה הכי גדול בארץ, הצבאי, נבטים, שיש ישובים סמוכים אליו, ערערה בנגב, כסייפה, וערד גם.

טלב אבו עראר: האם אתה מתכוון לשלם, לפצות אותם על הרעש הזה.

יואב קיש: על נבטים.

יואב קיש: תודה.

יואב קיש: חבר הכנסת טיבי בבקשה.

לאה פדידה: מה נסגר?

לאה פדידה: היא רשמה אותנו, דילגת עלי ככה, בלי אפילו - - -

יואב קיש: אתם לא הרמתם יד, יושבים ואני צריך לנחש לקרוא את המחשבות שלכם.

לאה פדידה: כבוד היושב ראש, אנחנו רשומים.

יואב קיש: אז לאה פדידה בבקשה.

יואב קיש: לא ראיתי את הרשימה.

לאה פדידה: תן לאחמד טיבי.

לאה פדידה: בבקשה.

יואב קיש: אחמד בבקשה.

יואב קיש: מזל שזה שלושה חברי ועדה.

יואב קיש: אחמד בבקשה.

יואב קיש: נקודה אחת.

אחמד טיבי: נקודה אחת.

אחמד טיבי: אדוני השר, נפגשנו מספר פעמים בנושא הלשכה בירושלים המזרחית בוואדי ג'וז.

אריה מכלוף דרעי: זה לא קשור למשרד הפנים.

אחמד טיבי: אלא למי?

אריה מכלוף דרעי: זה רשות ההגירה.

אריה מכלוף דרעי: אני עכשיו פה באתי רק על משרד הפנים.

לאה פדידה: הוא לא מרשה לנו לשאול שום דבר אחר.

יואב קיש: תחשוב על זה, זו נקודה נכונה מה שאתה מעלה.

אחמד טיבי: משרד הפנים ורשות ההגירה, היא חלק ממשרד הפנים.

אחמד טיבי: הוא צוחק.

יואב קיש: לא, עשינו פה דיון אחר, אבל לא משנה.

אחמד טיבי: זה סרקזם דרעי כזה.

יואב קיש: עשינו דיון אחר, אבל לא משנה.

יואב קיש: בסדר.

אחמד טיבי: אוקיי, מאז שנפגשנו לפני מספר חודשים, עדיין אין שינוי.

אחמד טיבי: התור שם בלשכה- - -

יואב קיש: למה אין שינוי?

יואב קיש: אמרו שילכו ללשכות אחרות.

אחמד טיבי: אין.

אחמד טיבי: לא הלכו בשלב זה.

אחמד טיבי: יש החלטות, יש אמירות, אני לא יודעת מה עבודת המטה עד לרגע זה.

אחמד טיבי: זה משפיל וזה לא אנושי.

יואב קיש: מאה אחוז.

יואב קיש: זו בעיה אמיתית, עשינו פה דיון בעניין הזה, חבר הכנסת טיבי העלה את זה לסדר היום.

אריה מכלוף דרעי: אני מקווה שהדוקטור יישאר לשמוע את התשובה.

אחמד טיבי: אני נשאר.

יואב קיש: חברת הכנסת פדידה בבקשה.

יואב קיש: נקודה אחת.

לאה פדידה: יש שני נושאים חשובים.

יואב קיש: לא אחת.

יואב קיש: אין מה לעשות.

יואב קיש: נקודה אחת להתמקד.

לאה פדידה: אבל יש לי שלוש דקות.

יואב קיש: לא, אין לך שלוש דקות.

יואב קיש: יש לנו שמונה דקות לסיים את הדיון.

יואב קיש: נקודה אחת שחשובה לך.

לאה פדידה: שתי דקות אני אדבר והכל יסתדר.

יואב קיש: בבקשה.

לאה פדידה: אתם פועלים הרבה לגבי השקיפות, אבל כשאנחנו מנסים לגלות למשל כמה הוציאו הרשויות על פעילויות ראוותניות של אמנים וכאלה, אי אפשר לגלות את זה בשום אתר, בשום מערכת, בשום נושא.

לאה פדידה: למרות שכבוד השר עשה מהלך נבון וחכם להגביל את ההוצאות על יום העצמאות, תבורך, עדיין אנחנו לא מוצאים את זה.

לאה פדידה: באותו נושא, כיצד אתה מתכונן על דבר אחד שאנחנו עדים לזה שכבר קרה לכמה רשויות, על מתקפות סייבר ושיבושים שזה לא נאמר, שזה גם הגנה - - -

יואב קיש: סייבר לא היום, אבל הנקודה הראשונה.

יואב קיש: חבר הכנסת ג'בארין.

יוסף ג'בארין: כבוד השר, אנחנו פה בדיון כי אנחנו מאמינים שבמשרד הפנים עדיין אפשר לקדם דברים.

יוסף ג'בארין: נוסחת מענקי האיזון, זו שאלה גם ל- - -

יואב קיש: מה השאלה.

יוסף ג'בארין: ציפית לשאלה הזאת.

יוסף ג'בארין: עד היום אני מבין שהוועדה לא קבעה את הנוסחה הסופית למענקי האיזון והנושא מוכר, אתם מבינים את הבעייתיות, אני לא אכנס לזה, אבל מאוד מצפים להחלטה.

יוסף ג'בארין: דיברת על ועדות גיאוגרפיות - - -

יואב קיש: לא, ג'בארין נושא אחד.

יואב קיש: תודה, נושא מענקי האיזון זה הנושא שלך.

יוסף ג'בארין: הנושא השני זה על חריש והדאגות - - - לישובים הערביים - - -

יואב קיש: תודה רבה.

יואב קיש: לא, אני לא מאפשר כי ביקשתי אחד מכולם, אתה לא תהיה יוצא דופן.

יוסף ג'בארין: זה לא נושא, זה לפי - - -

יואב קיש: תודה.

יואב קיש: אני רק רוצה להוסיף לנושא מענקי האיזון - - -

לאה פדידה: הוא משנה כללים תוך כדי משחק.

יואב קיש: על מענקי האיזון יש דבר אחד נוסף שיש רשויות שיש להן אוכלוסייה עם סוציו גבוה, אבל אין להן שום יכולת בסופו של דבר להכנסות נוספות והאם זה גם בא לידי ביטוי בנושא מענקי האיזון.

יואב קיש: בני הבטחתי לך שאלה.

יואב קיש: שאלה אחת קצרה בבקשה.

בני פרץ: אני אגיד אותה קצרה, אבל זה נושא הפיקוח בשדה התעופה.

בני פרץ: הכניסה כשבאים ממזרח אירופה, יש חברות תיירות פנים שלא רק שהם סובלים בכניסה עם התיירים שלהם לעיכובים והסירובים שנעשים לגבם, לעומת זה אין להם עם מי לדבר שם, ושנית כל החדירה שממנה בורחים פה וחודרים לארץ ממזרח אירופה, זה אותה צליינות שאין עליה פיקוח שהכמרים לא רק שלוקחים את הפרנסה של החברות אלא גם אין פיקוח כשנכנסים אחד-אחד נאספים באוטובוסים.

יואב קיש: טוב בני.

יואב קיש: שאלת, נרשם.

בני פרץ: לא, רק להגיד על זה.

בני פרץ: אף אחד לא בודק את זה לעומק.

יואב קיש: תודה.

יואב קיש: בבקשה השר, התייחסות שלך.

יואב קיש: אתה גם רוצה?

יואב בן צור: אני רוצה חצי דקה.

יואב בן צור: לא בגלל ששר הפנים יו"ר התנועה שלי - - -

לאה פדידה: איזו תנועה?

יואב בן צור: כמה שלל של נושאים שעברנו פה ואיזה טיפול קיבל משרד הפנים, אני חושב שלית מאן דפליג שמשרד הפנים בראשותו של הרב אריה דרעי עשה פעולות כאלה חשובות וטובות ובאמת אי אפשר יהיה לוותר עליו במשרד הפנים.

אריה מכלוף דרעי: גם זה אני צריך לענות?

יואב קיש: לא.

יואב קיש: שדה דב בבקשה.

יואב קיש: עונים לכם עכשיו חברים.

אריה מכלוף דרעי: שדה דב, אנחנו לא מכירים הרבה זמן.

אריה מכלוף דרעי: אתה צריך להכיר אותי, אני מעולם לא מתבטא בנושאים שקשורים למשרדים אחרים.

אריה מכלוף דרעי: לא שאני מביע דעה, אני מביע דעה חזקה מאוד איפה שצריך.

אריה מכלוף דרעי: לא תראה אותי בתקשורת בעניינים האלה.

אריה מכלוף דרעי: אז מה שהיה לי להגיד על שדה דב אמרתי בפורומים שמקבלים החלטות שם.

אריה מכלוף דרעי: אני לא הולך להצהיר כיוון שזה נושא שקשור לשר האוצר ואחרים וכמו שאני לא אוהב שמתערבים בנושאים שלי בחוץ, אלא רק כשמדברים איתי, אני גם לא אוהב להתערב.

אריה מכלוף דרעי: אבל אני מודע לדאגה, נפגשתי עם ראש עירית אילת, גם עם תושבי אילת שהיו אצלי, אני מכיר את הבעיה הזאת.

אריה מכלוף דרעי: ועדות גבולות, אני רוצה לתקן דב, אולי לא הבנת אותי טוב, שלא יובן.

אריה מכלוף דרעי: חלק קטן מההחלטות שיש להן השפעה אמיתית ששוכנעתי שהן ישפיעו על בחירות, אנחנו מקפיאים אותן עד אחרי הבחירות.

אריה מכלוף דרעי: קודם כל יש הרבה נושאים שזה בהסכמה, אז אני חותם, אבל גם נושאים שהם לא בהסכמה ואני משתכנע שאין לזה השלכה על הבחירות, אבל יש חילוקי דעות, אני מכריע בהם, שלא תחשוב.

אריה מכלוף דרעי: רוב העבודה ממשיכה להיעשות.

אריה מכלוף דרעי: נמצאת כאן הרבנית עידית, החדשה שאצלנו מנהלת את האגף, היא חבל על הזמן, באיזה טורבו ובאיזה קצב שהיא עובדת, מחתימים אותי ועובדים בקצב, וההנחיה היא לעשות, לרוקן כמה שיותר שלא יהיה פער בין ההמלצות לבין חתימה על צווים ולא פרסום על צווים שהערת.

אריה מכלוף דרעי: לגבי חבר הכנסת טלב אבו עראר, אתה צודק, אני מסכים איתך, שבין כל הישובים החלשים שיש לנו, הישובים הבדואים בנגב הם באמת בתחתית המדרגה.

אריה מכלוף דרעי: הם באמת זקוקים להרבה עזרה.

אריה מכלוף דרעי: לכן לצורך כך יש החלטת ממשלה שאנחנו במשרד הפנים אמורים ליישם, 577 מיליון שקל רק לרשויות הבדואיות באזור הדרום, לא בצפון.

אריה מכלוף דרעי: רק בדרום, בתוספתי.

אריה מכלוף דרעי: בנוסף לכל מה שנאמר, בנוסף למענק האיזון, בנוסף לקרן לצמצום, בנוסף, גם בתוך ה-922, הן גם בתוך הרשימה - - - בנוסף לזה נתנו את זה ואנחנו עושים את זה ועובדים, ואני חייב לומר לך, הייתי בסיור ברהט, הייתי בסיור בחורה, אני חייב לומר לך שיש התקדמות.

אחמד טיבי: אגב, הם לא ב-922, תיקון.

אחמד טיבי: יש תכנית מיוחדת לבדואים.

אריה מכלוף דרעי: לא, תקשיב טוב.

מרדכי כהן: זה מה שאני אומר לאחמד, הם קיבלו.

אחמד טיבי: באיזה סעיף?

מרדכי כהן: פיתוח ב-922.

מרדכי כהן: מצטיינות יש בתוך ה- - -

אחמד טיבי: אה, מצטיינות.

אחמד טיבי: זה משהו אחר.

אריה מכלוף דרעי: טוב.

אריה מכלוף דרעי: הגענו לדוקטור טיבי.

אריה מכלוף דרעי: לגבי הלשכה במזרח ירושלים אני אקריא לך.

אריה מכלוף דרעי: אני אהיה איתך מאוד זהיר על כל מילה, אני אקריא לך.

יואב קיש: למה, הוא לא מקפיד.

יואב קיש: הוא בסדר.

אחמד טיבי: אני מכבד את הדיוק של השר.

לאה פדידה: זה לא מוקלט, לא מצולם, זה ביני ובינק.

אריה מכלוף דרעי: איפשרנו קבלת תעודות מעבר בכל הסניפים בארץ ובחודש מאי השתמשו בשירות הזה 1,300 איש ובחודש יוני 2,200 איש.

יואב קיש: שלא בלשכה הספציפית.

אריה מכלוף דרעי: בכל הלשכות בארץ.

אריה מכלוף דרעי: זה שינוי דרמטי.

אריה מכלוף דרעי: אתה לא חייב להסכים.

אריה מכלוף דרעי: דבר שני, בקלנדיה - - -

יואב קיש: אתה יודע כמה הנפקות תעודות מעבר בלשכה הספציפית ההיא?

יואב קיש: בשביל להבין את היחס.

אחמד טיבי: תסתכלו על התור.

אחמד טיבי: בשמש.

אריה מכלוף דרעי: אני אסיים את התשובה.

אריה מכלוף דרעי: בקלנדיה אנחנו מכשירים לשכה שתהיה מוכנה תוך שישה שבועות, ויהיו בה בין שש לשמונה עמדות.

אריה מכלוף דרעי: אתה יודע איפה זה קלנדיה?

אריה מכלוף דרעי: אנחנו מרווחים את הלשכה במזרח ירושלים ותוך שלושה חודשים יהיו בה עוד כשש עמדות.

אריה מכלוף דרעי: במקביל מסיימים משא ומתן לקבל קומה בבניין הביטוח הלאומי, אתה יודע איפה זה, שם ליד המלון, שתאפשר הקמת לשכה נוספת במזרח ירושלים.

אריה מכלוף דרעי: בסדר?

אחמד טיבי: יש התחייבות ללו"ז?

אריה מכלוף דרעי: הנה, נתתי.

אחמד טיבי: לא, על הביטוח הלאומי.

אריה מכלוף דרעי: לא, אני אגיד לך למה.

אריה מכלוף דרעי: אני הרי כל שבוע רק על זה.

אריה מכלוף דרעי: לצערי אנחנו תלויים בדיור הממשלתי שהוא הסכים, נתן תשובה, אבל אתה יודע משא ומתן.

אריה מכלוף דרעי: אה, יש עוד נקודה אחת, אמורים במשרד של הביטוח הלאומי, נמצא שם תעסוקה שנמצא במזרח ירושלים, אמור גם הוא לעבור ולפנות לנו שם את כל הקומה בשביל הלשכה במזרח ירושלים.

אריה מכלוף דרעי: פירושו, יש כאן באמת, אני מסכים איתך שזה לוקח קצת זמן אבל אתה רואה את הדברים.

אריה מכלוף דרעי: אתה זוכר שאמרתי לך ג'בל מוכבר שהעיריה נותנת לי מתנ"ס ואני פותח?

אריה מכלוף דרעי: הנה, תראה איפה אנחנו עומדים כאן.

אריה מכלוף דרעי: בסוף הגעתי למסקנה שאם אני לא אביא מבנים לבד, לא לסמוך עליהם.

אריה מכלוף דרעי: פתאום עכשיו הם אומרים "לא התכוונו, כן התכוונו".

אריה מכלוף דרעי: אבל בסך הכל אני חושב שיהיה פתרון.

אריה מכלוף דרעי: קצת סבלנות ויהיה פתרון טוב.

אריה מכלוף דרעי: נוסחת מענק האיזון - - -

יואב קיש: וגם הנושא של חוסן יישובי.

אריה מכלוף דרעי: כן.

אריה מכלוף דרעי: אני מגיע לזה.

מרדכי כהן: שלב א' הסתיים, עוגן בהחלטת ממשלה, המשמעות שלו הייתה תוספת של 400 מיליון שקל שחלק משמעותי ממנו הלך לרשויות הערביות.

מרדכי כהן: סיימנו את שלב ב', השלב האחרון.

מרדכי כהן: עבודת הוועדה הסתיימה, סיימנו עם כל ההמלצות, כל השישה-שבעה תיקונים האחרונים, אנחנו צריכים להציג את זה לשר.

מרדכי כהן: גם אם השר יקבל את ההמלצות, בסוף המאבק הגדול יהיה מול האוצר כי זו פריצת המודל.

מרדכי כהן: זו המשמעות.

מרדכי כהן: המשמעות היא כספית.

יוסף ג'בארין: מתי אנחנו צפויים לדעת מה הנוסחה החדשה?

אריה מכלוף דרעי: תצטרכו להיאבק איתנו ביחד.

יואב קיש: מה לגבי חוסן ישובי?

אריה מכלוף דרעי: אדוני היושב ראש, זה אחד מהנושאים הראשונים שטיפלתי בהם במשרד.

אריה מכלוף דרעי: כפי שאמרת, יש ישובים שיש להם אוכלוסייה, בוא ניקח את הדוגמה של כפר ורדים.

אריה מכלוף דרעי: יש לו סוציו גבוה, אבל חוץ מפיצה ומכבסה אין לו שם שום הכנסות, ועוד ישובים כאלה.

אריה מכלוף דרעי: אני לא מדבר על אלה שעכשיו פתאום קופצים בגלל שהם קולטים אוכלוסייה צעירה בכל הסיפור הזה של שיפור דיור או אחרים והם עולים ב-2-3 דרגות, ובסוף נופלים במענק.

אריה מכלוף דרעי: אני ביקשתי להקים מדד חודש של חוסן יישובי - - -

לאה פדידה: זה מה ששאלתי אותך.

אריה מכלוף דרעי: שאומר מה הצורך היישובי ולא מה הצורך של התושבים.

אריה מכלוף דרעי: לראות את זה.

אריה מכלוף דרעי: פרופ' מומי דהן עמד בראש הוועדה, שהוא עומד בראש הוועדה של הסוציו של הלמ"ס.

אריה מכלוף דרעי: הזמנתי את הסקר הזה, הגיעו למסקנות, לצערי הרב הלשכה המרכזית לסטטיסטיקה, נציגים שלהם, לא רצו לחתום על החוזה, ערערו והם טענו שהם היחידים בממשלה שהם יכולים לקבוע מדדים כאלה, יש לה את הסמכות - - -

יואב קיש: אז שהם יקבעו אבל יהיה להם - - -

אריה מכלוף דרעי: לא, הם לא מכירים בזה, הם חושבים שזה לא נכון שאי אפשר לכמת את המדד הזה - - -

מרדכי כהן: הם רוצים מתודה אחרת לגמרי.

אריה מכלוף דרעי: אנחנו נמצאים פה בוויכוח, אני חושב שלא תהיה ברירה אחרת, זה יצטרך להגיע לממשלה לעניין.

אריה מכלוף דרעי: אני חייב להגיד עוד דבר אחד.

אריה מכלוף דרעי: גם לפי מה שפרופ' מומי הביא לי, בנתונים של היום זה לא עושה שינויים גדולים והשינוי האמיתי הגדול זה פשוט מאוד להגיע לסל שירותים, לקבוע אותו ולפי זה למדוד, וזה ימות המשיח.

אריה מכלוף דרעי: לקבוע סל שירותים, מה נכנס בסל שירותים, מה מחייב, מה המדינה חייבת לכל אחד ואחד.

יואב קיש: טוב.

יואב קיש: מזרח אירופה.

לאה פדידה: למה אתה מדלג על השאלה שלי?

יואב קיש: שאלת, הוא ענה לך.

לאה פדידה: מה ענה לי?

אריה מכלוף דרעי: לא, היא צודקת.

אריה מכלוף דרעי: לא נכון.

אריה מכלוף דרעי: דילגתי.

אריה מכלוף דרעי: זה נשכח ממני.

יואב קיש: לא ראיתי.

יואב קיש: סליחה.

אריה מכלוף דרעי: פעולות ראוותניות.

אריה מכלוף דרעי: את יודעת שהקמתי צוות לעניין, הצוות עכשיו עובד, יביא לי את ה- - - אני חושב שבאמת יש בזה כמה בעיות.

אריה מכלוף דרעי: לא רק פעולות ראוותניות שזה עולה כסף, אלא גם אי שוויון.

אריה מכלוף דרעי: תושבים שגרים ברשות שאין לה הרבה כסף לא יכולים ליהנות ממה שברשות אחרת כן נהנים וזה דבר, שמדובר פה על חגיגות של יום העצמאות שזה צריך להיות שוויוני לכל אזרחי מדינת ישראל, אנחנו נכין ביחד עם השלטון המקומי, צריך לעשות סדר בדבר הזה, הסדרה, זה גם יוריד את המחירים, גם האומנים יבינו שנגמרה החגיגה.

אריה מכלוף דרעי: אני מקווה להסדיר את הדבר הזה.

אריה מכלוף דרעי: פיקוח על מזרח אירופה, אני מציע לך היום לקרוא רשימה בידיעות אחרונות של איתמר אייכנר, בני, תקרא מה קרה לנו עם הנדיבות לב שלנו שהחלטנו למשל לוותר על ויזות לכמה מדינות כדי לעודד תיירות, איך ניצלו את הדבר הזה, שחברות העמידו אוטובוסים בשדה התעופה בן גוריון, לקחו אותם ישר, את אותם תיירים תמימים שבאים בלי ויזה ולוקחים אותם ישר לנחלת בנימין לשם לבקשת מקלט, ואז אנחנו הודענו, הרי כל מי שמבקש בקשת מקלט אנחנו לא מוציאים אותו מהארץ עד שתיגמר הבקשה.

אריה מכלוף דרעי: היות וכ-25,000 בקשות הגיעו רק ממדינות מזרח אירופה, בנוסף למסתננים שאין לנו מספיק כלים להתמודד, זה לוקח שלוש שנים, שנתיים-שלוש, אז הם עובדים פה, אף אחד לא נוגע בהם וכך התווספו לנו, לקחו לנו משרות עבודה - - -

יואב קיש: מה עושים עם זה?

אריה מכלוף דרעי: מה עשיתי להתמודד עם הדבר הזה?

אריה מכלוף דרעי: גם אם אני אוסיף 300 איש בודקי בקשות אני לא אגמור, מה שעשינו, תגידו לי אוקראינה או גיאורגיה הן מדינות מקלט?

אריה מכלוף דרעי: אני צריך שמשרד החוץ יכריז עליהן כמדינות בטוחות ואז עשיתי נוהל חדש, אין את הבדיקות - - -

יואב קיש: אם זה מדינה בטוחה - - -

אריה מכלוף דרעי: תוך שלושה-ארבעה ימים אנחנו גומרים.

אריה מכלוף דרעי: לקח לי זמן עם משרד המשפטים, בכל זאת, זה היה נוהל מחודש, משרד המשפטים נתן לי גב, וראה פלא, מאז שעשיתי את הנוהל החדש אין יותר בקשות חדשות.

אריה מכלוף דרעי: אני מתמודד עם הישנות עדיין, שאני צריך לאתר אותם, אבל אין יותר בקשות.

אריה מכלוף דרעי: נגמר.

אריה מכלוף דרעי: אפס בקשות.

יואב קיש: אבל אז הם לא באים בלתי חוקיים ונשארים בלתי חוקיים?

אריה מכלוף דרעי: לא.

אריה מכלוף דרעי: אז הם באים לכאן על ויזה, ואז אם הם - - - בשביל זה יש את האכיפה.

אריה מכלוף דרעי: תראה, בשנת 2017 הוצאתי בכוח, לא הוצאתי מסתנן אחד בכוח, אבל את האלה ממזרח אירופה, הוצאתי קרוב ל-6,000 שהם לא חוקיים פה.

אריה מכלוף דרעי: לכן זה עניין של אכיפה, אבל גם את הנוהל הזה.

בני פרץ: אבל כבודו, אם הייתי נותן לך את מה שאני יודע, אז היית באמת משיב לי נכון.

בני פרץ: הצליינים שבאים על ידי הכמרים ומוחדרים.

יואב קיש: בני, הוא ענה לך, אל תנצל את זה.

יואב קיש: אני רוצה לסיים.

אריה מכלוף דרעי: לצערי הרב יום-יום, שעה-שעה, לולא הערנות של בודקי הגבול שלנו הבקרים והבקריות שלנו, אתה לא מבין, כל יום יש אלפים שמנסים להיכנס למדינה, תשמע, ברוך השם, אנחנו צריכים להתגאות, אנחנו מדינה טובה, באמת מתחיל להיות ארץ זבת חלב ודבש וכל העולם רוצה לבוא לפה לעבוד, להרוויח כאן, אבל זה על חשבון אנשים שלנו, עובדים שלנו, ואחר כך הם נשארים פה ואחר כך באים וצועקים לי "נו מה, אתה מגרש אותם, איפה זכויות האדם".

יואב קיש: תודה.

יואב קיש: אני רוצה לסכם את הדיון.

יואב קיש: קודם כל תודה לשר ובאמת בעניין הזה אני אולי קצת כמו ידידי יואב, שני יואבים חושבים אותו דבר, אני חושב שהמשרד עושה, בתור ועדה שמסתכלת ומפקחת, אני יכול להגיד לך השר, קודם כל גם לגבי הצוות שלך בראשות מרדכי המנכ"ל, שבאמת כשיש בעיה ואני מרים טלפון מתייחסים, עובדים, בודקים.

יואב קיש: לא מדבר על הסכמות, אבל תמיד יודעים להסביר את העמדה שלהם וזה מה שחשוב, מובילים מהלכים, זמינים, אני חושב שבעניין הזה באמת יש לך צוות שעושה עבודה מצוינת ואני בטוח שזה בהשראתך.

יואב קיש: אנחנו רוצים לברך אותך על כל מה שהצגת פה, יש עוד המון עבודה, זה לא נגמר, ואני מסכים איתך ואני רוצה גם לברך אתכם על המהלך המשמעותי מאוד של הרפורמה ברישוי עסקים שאתם מובילים שאני מאמין שאם באמת נצליח, אתה יודע, תמיד בסוף יש את מה שנגמר פה בבית הזה, לבין מה שקורה בשטח, שאם נצליח שזה ילך לשטח כמו שנגמור את זה פה, עשינו משימה מאוד חשובה לכלכלה הישראלית.

יואב קיש: אז תודה רבה על הדיון היום.

אריה מכלוף דרעי: אני רוצה להודות ברשותך לליאור, מנהל האגף שלנו שהכין את כל העבודה, את כל המצגות, על העבודה היסודית שלו, יישר כח.

יואב קיש: באמת תודה ותביאו לנו, נפרסם את המצגות באתר.

יואב קיש: תודה רבה.

יואב קיש: הישיבה סגורה.

קריאה: השלטון המקומי מבקש להצטרף לברכות.